title: Norsunluurannikon vaakuna

text: Norsunluurannikon vaakuna otettiin käyttöön nykyisessä muodossaan vuonna 2001. Vaakunan keskellä sijaitsevassa kilvessä on kuvattuna norsun pää. Norsu on Norsunluurannikon suurin eläin ja se liittyy keskeisesti myös maan nimeen. Vaakunan yläosassa on nouseva Aurinko, joka kuvaa perinteisesti uutta mahdollisuutta parempaan. Vaakunan kummallakin sivulla on palmupuut. Vaakunan alalaidassa lukee "Republique De Côte d'Ivoire", Norsunluurannikon tasavalta ranskaksi.


title: Weißensteinin linna

text: Weißensteinin linna () on linna Pommersfeldenin kunnassa, Saksan Baijerissa. Se edustaa barokin tyylisuuntaa. Linna rakennettiin vuosina 1711–1718 Bambergin ruhtinaspiispan ja Mainzin vaaliruhtinaan Lothar Franz von Schönbornin yksityiseksi kesäresidenssiksi. Sen suunnittelusta vastasivat arkkitehdit Johann Dientzenhofer ja Johann Lukas von Hildebrandt. Nykyisin Weißensteinin linna on Schönbornin suvun hallussa.


title: Lehtikaali

text: Lehtikaali ("Brassica oleracea" var. "sabellica", joissakin lähteissä myös var. "acephala") on tummanvihreä, voimakkaanmakuinen lehtivihannes. Sitä käytetään keittoihin, salaatteihin ja muhennoksiin. Lehtikaalissa on paljon rautaa ja C-vitamiinia sekä karoteenia, kalsiumia ja proteiineja. Lehtikaali tunnetaan myös runsaasta K-vitamiinipitoisuudestaan. Lehtikaalin energiasisällöstä 35 prosenttia tulee proteiineista, kun sama luku keräkaalin kohdalla on vain 17. Lehtikaali onkin kasvissyöjien suosiossa rauta-, kalsium- ja proteiinipitoisuutensa takia.


title: Lehtikaali

text: Lehtikaalia kasvatetaan myös koristeeksi, esimerkiksi kukkien joukossa. Erityisen koristeellinen on punalehtinen lehtikaali. Lehtikaali kestää jonkin verran hallaa.


title: George Galloway

text: George Galloway (s. 16. elokuuta 1954 Dundee, Skotlanti) on brittiläinen vasemmistopoliitikko (Respect), joka on herättänyt huomiota Irakin sotaa vastustavilla mielipiteillään ja esiintymällä "Celebrity Big Brother" -tosi-tv-sarjassa.


title: George Galloway

text: Galloway kävi Harris Academya Dundeessa. Hän työskenteli paikallisessa Michelinin rengastehtaassa ja liittyi Labour-puolueeseen kolmetoistavuotiaana. Hän nousi puolueen Skotlannin puheenjohtajaksi 26-vuotiaana. Parlamenttiin hän pääsi 1987 Glasgow Hillheadista. Tuolloin hän pudotti parlamentista vaalipiiriä edustaneen Roy Jenkinsin.


title: George Galloway

text: Galloway ryhtyi tukemaan palestiinalaisten asiaa jo varhain. Hän oli ajamassa Dundeen sisarkaupunkihanketta Nabluksen kanssa vuonna 1980. Hän oli köyhyyttä ja nälänhätää vastaan kampanjoivan War on Wantin pääsihteerinä 1983–1987 ja kirjoitti silminnäkijäraportteja Eritrean vuoden 1985 nälänhädästä Sunday Timesiin ja Spectatoriin. "The Daily Mirror" syytti häntä tuolloin luksuselämän viettämisestä hyväntekeväisyysjärjestön rahoilla. Riippumaton tarkastaja vapautti Gallowayn kuitenkin syytteistä.


title: George Galloway

text: Galloway kampanjoi voimakkaasti Irakin talouspakotteiden purkamiseksi ja matkusti Irakiin tapaamaan Saddam Husseinia 1994 ja 2002. Vuonna 1998 hän toi leukemiaa sairastavan pikkutytön Mariam Hamzan hoitoon Glasgow'iin, koska Irakin talouspakotteet tekivät sen mahdottomaksi Irakissa.


title: George Galloway

text: Galloway erotettiin Labourista lokakuussa 2003 hänen sodanvastaisten mielipiteidensä vuoksi. Puhemies Ian McCartneyn mukaan Galloway oli kannustanut arabeja taistelemaan brittijoukkoja vastaan, kehottanut joukkoja olemaan tottelematta käskyjä ja käskenyt Plymouthin äänestäjiä äänestämään Labourin ehdokasta vastaan ja tukemaan sotaa vastustanutta Prestonia.


title: George Galloway

text: Joulukuussa Galloway sai "The Daily Telegraphilta" 150 000 puntaa korvauksia kunnianloukkauksesta sen väitettyä hänen saaneen rahaa Saddam Husseinin hallinnolta.


title: George Galloway

text: Galloway oli perustamassa uutta Labouria vasemmistolaisempaa Respect – The Unity Coalitionia. Toukokuun 2005 vaaleissa hän pudotti parlamentista Labourin Bethnal Green and Bowin vaalipiirin edustajan Oona Kingin. Kampanjoinnista tuli yksi vaalin seuratuimpia ja likaisimpia: Oona King kannatti Irakin sotaa, hän oli vankka pääministeri Blairin tukija, mediajulkkis ja toinen musta nainen, joka on valittu parlamenttiin. Hänen äitinsä oli myös juutalainen ja vaalipiirin äänestäjistä lähes puolet muslimeja. Galloway sai 15 801 ääntä, 823 enemmän kuin King.


title: George Galloway

text: Parlamenttivaaleissa 2010 Galloway oli ehdolla Poplar & Limehousen vaalipiirissä. Hän ei tullut valituksi, vaan jäi vaalipiirissä kolmanneksi. Keväällä 2012 hän palasi alahuoneen jäseneksi saatuaan yli puolet äänistä Bradfordin läntisen vaalipiirin täytevaalissa. Täytevaali järjestettiin, kun alueen edellinen edustaja, Labourin Marsha Singh oli jättänyt parlamentin pitkäaikaisen sairauden vuoksi.


title: George Galloway

text: Vuoden 2006 alusta Galloway oli mukana tosi-tv-sarja "Celebrity Big Brotherissa". Helmikuussa 2006 hän joutui turvasäilöön Egyptissä kansallisen turvallisuuden nimissä, kun paikallinen järjestö oli kutsunut hänet Irakin sodan vastaiseen tapahtumaan.


title: Castres

text: Castres [kastr] (oksitania: "Castras") on ranskalainen kaupunkikunta, joka sijaitsee Midi-Pyrénées’n alueella Tarnin departementissa. Castres on erityisesti tunnettu sosialistisen poliitikon Jean Jaurèsin synnyinkaupunkina, ja kaupungin museo on omistettu taidemaalari ja kuvanveistäjä Francisco Goyalle.


title: Castres

text: Castres sijaitsee Monts du Sidobren, erikoislaatuisen graniittiesiintymän, läheisyydessä, kuin myös ”Mustan vuoriston", jonka korkeus on 172 metriä merenpinnasta. Castres sijaitsee 24 kilometrin etäisyydellä Albista, joka on departementin hallintokaupunki, ja 72 kilometrin etäisyydellä Toulousesta. Castresin kaupungin halki virtaa pohjoisesta etelään Agoûtjoki, joka laskee Tarnjokeen.


title: Castres

text: Kaupungin nimi tulee latinan sanasta "castrum", joka merkitsee linnoitettua aluetta. Kaupunki kehittyi Saint Benoît’n benediktiiniluostarin ympärille; luostarin perustamisajankohdaksi ounastellaan vuotta 647, ja se sijaitsi vanhan roomalainen linnoituksen kohdalla. Kaupungista kehittyi keskeinen kauttakulkuetappi pyhiinvaeltajille, jotka matkasivat Santiago de Compostelaan Espanjaan, sillä kaupungin luostarin kirkossa säilytettiin Pyhälle Vincentin jäännöksiä.


title: Castres

text: Castres oli myös 1100-luvulla merkittävässä asemassa, toiseksi tärkein, kun tehtiin albigenssiristiretki alueen harhaoppisia vastaan.


title: Castres

text: Kaupungin lähes itsenäinen asema taattiin 1100-luvulla, kun sen hallinto järjestettiin. Castresin valloitti Simon de Montfort albigenssiristireken aikana, ja se liitettiin osaksi Ranskan valtakuntaa vuonna 1271 Pariisin rauhan jälkeen. Koko 1300-luku olikin kaupungille taantumisen ja rappion aikaa, ja vuonna 1375 kaupungissa oli vain noin 4000 asukasta.


title: Castres

text: Castresin asukkaat kääntyivät protestanteiksi noin vuosina 1530–1560, ja protestantit valloittivat kaupungin viidennen uskonsodan aikana vuonna 1575. Seuranneiden sotien aikana kaupunkilaiset kävivät kaupaa protestanttien kanssa ja vaurastuivat nopeasti ja kaupungistä nuodostui itsenäinen kaupunkitasavalta. Näin Castres oli välimerellisen Ranskan suurin protestanttiyhdyskunta.


title: Castres

text: Ranskan vallankumous otettiin Castresissa vastaan pääsääntöisesti myönteisenä tapahtumana, eritoten protestanttisten kauppiaiden ja yrittäjien puolelta. Suurin osa kaupunkilaisista pysyi kuitenkin maltillisina koko vallankumouskauden.


title: Respect – The Unity Coalition

text: Respect – The Unity Coalition oli tammikuussa 2004 perustettu Englannissa ja Walesissa toiminut vasemmistolainen puolue. Nimi "Respect" () on itse asiassa akronyymi sanoista Respect, Equality, Socialism, Peace, Environmentalism, Community ja Trade Unionism (kunnioitus, tasa-arvo, sosialismi, rauha, ympäristönsuojelu, yhteisö ja ammattiyhdistystoiminta). Puolueen johtajana oli 2005–2012 Salma Yaqoob.


title: Respect – The Unity Coalition

text: Puolueen ainoa parlamenttiedustaja on ollut George Galloway, joka erotettiin työväenpuolueesta vuonna 2003 ja osallistui sen jälkeen Respectin perustamiseen. Puolue sai vuoden 2006 kunnallisvaaleissa 16 valtuutettua.


title: Respect – The Unity Coalition

text: Galloway ja Yaqoob tukijoineen, joihin kuuluivat lähes kaikki valtuutetut, järjestivät syksyllä 2007 puolueen puoluekokouksen aikaan oman Respect Renewal -kokouksensa. Gallowayn kannattajat osallistuivat omalla listallaan vuoden 2008 Lontoon vaaleihin. Lisäksi osa aktivisteista osallistui vaaleihin Left List -vaalilistallta, jota tuli myöhemmin Left Alternative -puolue.


title: Respect – The Unity Coalition

text: Puolueen toiminta hiipui vuoden 2008 jälkeen ja se lakkautettiin 2016.


title: Guðný Halldórsdóttir

text: Guðný Halldórsdóttir (23. tammikuuta 1954) on islantilainen elokuvaohjaaja.


title: Guðný Halldórsdóttir

text: Guðnýn kaksi tunnetuinta elokuvaa ovat "Karlakórinn Hekla" (Mieskuoro Hekla, 1992) ja "Ungfrúin góða og húsið" (Kunnian talo, 1999). Edellinen on naispuolisen säveltäjän vetämän islantilaisen mieskuoron Saksan matkasta kertova komedia. Yksi kuoron laulajista kuitenkin kuolee ennen lähtöä ja kuolinvuoteellaan hän toivoo, että hänelle pystytettäisiin muistomerkki Kölniin, johon kuoro on matkalla. TV2 esitti "Mieskuoro Heklan" matineanäytöksenä keväällä 1997. Jälkimmäinen puolestaan on kahdesta sisaruksesta kertova historiallinen perhedraama.


title: Guðný Halldórsdóttir

text: Näiden kahden elokuvan lisäksi Guðný on ohjannut muun muassa elokuvan "Kristnihald undir Jökli" (Jäätikön alla, 1989). Se on tarina onnettomasta kaupungissa asuvasta miehestä, joka saapuu Islannin maaseudulle ja rakastuu elämänsä naiseen. Tämän lisäksi Guðný on ohjannut useita elokuvia Islannin televisiolle.


title: Guðný Halldórsdóttir

text: Guðný Halldórsdóttir on Islannin ainoan Nobel-kirjailijan Halldór Laxnessin tytär.


title: Kulla Gunnarstorpin linna

text: Kulla Gunnarstorpin linna () on linna Helsingborgin kunnassa, Ruotsin eteläisessä Skånen maakunnassa. Linnan alue käsittää 1500-luvulta ja 1800-luvulta peräisin olevat linnat.


title: Kulla Gunnarstorpin linna

text: 1400-luvun lopulla Kulla Gunnarstorp kantoi nimeä Gundestrup ja se kuului Parsbergin suvulle. 1500-luvun keskivälin paikkeilla se siirtyi valtakunnanraati Jörgen Brahelle. Brahe pystytti Kulla Gunnarstorpin vanhan linnan ("borg"), joka on edelleen olemassa. 1639 linnan alueineen osti Axel Eriksen Rosenkrantz.


title: Kulla Gunnarstorpin linna

text: Vuonna 1775 Kulla Gunnarstorp myytiin kreivi Gustav Adolf Sparrelle. Sparren lesken kuoltua siirtyi se kreivi Sparen tyttärenpojalle Gustaf Adolf Fredrik De la Gardielle. Tämän kuoltua Kulla Gunnarstorpin haltijaksi tuli hänen isänsä, Jacob De la Gardie. Hän myi Kulla Gunnarstorpin vuonna 1837 Carl De Geer av Leufstalle.


title: Kulla Gunnarstorpin linna

text: Kreivi De Geerin kuoltua vuonna 1861 Kulla Gunnarstorpin peri hänen veljenpoikansa Baltzar von Platen, joka rakennutti alueelle uuden linnan vuosina 1865–1868. Uuden linnan suunnittelusta vastasi tanskalainen arkkitehti Christian Zwingmann. Myöhemmin linnan peri von Platenin tytär, Axel Wachtmeisterin puoliso Elisabeth von Platen. Wachtmeisterin suvulla linna pysyi vuoteen 1978 saakka, jolloin Gustav Trolle peri linnan ja sen alueet äidiltään Charlotelta (o. s. Wachtmeister).


title: Cédric Vasseur

text: Cédric Vasseur (s. 18. elokuuta 1970 Hazebrouck) on entinen ranskalainen maantiepyöräilijä, Ranskan ympäriajon kaksinkertainen etappivoittaja. Hän oli ajajatyypiltään hyökkääjä, irtiottoihin pyrkivä pyöräilijä.


title: Cédric Vasseur

text: Ammattilaisuransa Novemail-tallissa vuonna 1993 aloittanut Vasseur ajoi GAN-joukkueen väreissä saavuttaessaan ensimmäisen voittonsa GP Midi Libren neljännellä etapilla vuonna 1996. Seuraavana vuonna hän voitti Ranskan ympäriajon viidennen osuuden 147 kilometrin irtioton jälkeen ja piti kilpailun johtajan keltaista paitaa seuraavien viiden etapin ajan.


title: Cédric Vasseur

text: Seuraavat vuodet Crédit Agricolen ja US Postalin joukkueissa eivät olleet kovin menestyksekkäitä. Siirryttyään Cofidis-talliin Vasseur voitti vuonna 2002 GP Isbergues -kilpailun sekä Dunkerquen neljän päivän ajon viidennen osuuden. Seuraavana vuonna hän oli paras Dauphiné Libérén seitsemännellä osuudella sekä Pariisi–Correze-etappikilpailussa ja Hessenin ympäriajossa. Lombardian ympäriajossa hän oli kuudes.


title: Cédric Vasseur

text: Vuonna 2004 Vasseur joutui doping-epäilyjen kohteeksi monien muiden Cofidis-tallin ajajien tavoin, mutta hänen nimensä puhdistettiin sittemmin. Seuraavana vuonna hän sijoittui toiseksi Ranskan ympäriajon 18. etapilla.


title: Cédric Vasseur

text: Vasseur edusti vuodesta 2006 lähtien Quick·Step - Innergetic-tallia. Debyyttivuonnaan belgialaistallissa hän voitti toistamiseen GP Isbergues -kilpailun. Seuraavan vuoden Ranskan ympäriajossa, uransa viimeisessä, hän voitti kymmenennen etapin oltuaan loppukirissä paras viiden miehen karkulaisryhmästä . Vasseur lopetti uransa kauden 2007 jälkeen.


title: Cédric Vasseur

text:
Cédric Vasseurin isä Alain Vasseur osallistui Ranskan ympäriajoon 1970-luvun alkupuolella ja saavutti poikansa tavoin etappivoiton sooloajon jälkeen.
Cédric Vasseur Trap–Friis-tietokannassa


title: L. Paul Bremer

text: Lewis Paul Bremer III (s. 30. syyskuuta 1941) oli Irakin jälleenrakennus- ja humanitaarisen avun viraston johtaja vuoden 2003 Irakin sodan jälkeen, 6. toukokuuta 2003 alkaen. Toimessaan koalition väliaikaisen hallinnon (Coalition Provisional Authority; CPA) päämiehenä 12. toukokuuta 2003 alkaen hän vastasi Yhdysvaltain puolustusministerille, kunnes Irakille palautettiin rajoitettu suvereniteetti 28. kesäkuuta 2004.


title: L. Paul Bremer

text: Bremer on kotoisin Hartfordista Connecticutista. Hän opiskeli Yalen yliopistossa ja Harvardin yliopistossa, josta sai taloushallinnon ylemmän korkeakoulututkinnon 1966. Samana vuonna hän meni Yhdysvaltain ulkoministeriön palvelukseen ja työskenteli Kabulissa ennen kuin jatkoi opintojaan Institut d'Etudes Politiques de Paris'ssa. Hän työskenteli Blantyressa Malawilla 1968–1971. Englannin lisäksi Bremer osaa arabiaa, ranskaa, hollantia, norjaa, persiaa, saksaa ja espanjaa.


title: L. Paul Bremer

text: Bremer oli Henry Kissingerin avustajana 1972–1976, lähettiläänä Oslossa, palasi 1979 Yhdysvaltoihin varaulkoministeriksi ja toimi vuodesta 1981 Alexander Haigin erityisavustajana.


title: L. Paul Bremer

text: Reagan nimitti Bremerin lähettilääksi Alankomaihin 1983 ja terrorismin vastaisen toiminnan lähettilääksi 1986. Bremer jätti ulkoministeriön 1989 ja ryhtyi Henry Kissingerin "Kissinger and Associatesin" johtajaksi. Ennen paluutaan hallitukseen 2003 Bremer toimi Marsh Crisis Consultingin toimitusjohtajana ja hallintoneuvoston puheenjohtajana ja hallituksen jäsenenä yhtiöissä Air Products and Chemicals, Inc. ja Akzo Nobel NV. Marsh & McLennan Companiesin toimistot sijaitsivat New Yorkin World Trade Centerin molemmissa torneissa, jossa Bremerin toimisto oli etelätornissa. Bremer oli kaksi vuosikymmentä ollut vakiovieras Kongressin kuulemisissa ja häntä pidetään terrorismin ja kansallisen turvallisuuden asiantuntijana.


title: L. Paul Bremer

text: Vuoden 2001 lopulla Bremer oli entisen oikeusministeri Edwin Meesen kanssa Heritage Foundationin Homeland Security Task Forcessa, joka loi suunnitelman Yhdysvaltain kotimaan turvallisuuden ministeriön (Department of Homeland Security) perustamisesta.


title: L. Paul Bremer

text: Bremer nimitettiin koalition miehittämän Irakin johtoon toukokuussa 2003. Hän hallitsi asetuksilla. Määräyksiin kuului kokoontumisenvapauden rajoitusten pois, väliaikainen kuolemantuomion kielto, Saddamin aikaisten ammattiyhdistystoiminnan rajoitusten pitäminen voimassa, Irakin armeijan hajottaminen ja sen 400 000 jäsenen erottaminen ja Baath-puolueen jäsenten erottaminen, ml. koulunopettajat, viroistaan.


title: L. Paul Bremer

text: Heinäkuussa 2003 Bremer hyväksyi Irakin väliaikaisen hallintoneuvoston (Iraqi Interim Governing Council) kokoamisen eri poliittisten, uskonnollisten ja kansallisten ryhmien edustajista. Hän itse piti kuitenkin veto-oikeuden sen päätöksiin. 1. maaliskuuta 2004 hyväksyttiin maan uusi perustuslaki ja se allekirjoitettiin virallisessa tilaisuudessa 5. huhtikuuta. 28. kesäkuuta 2004 kello 10:26 koalition hallinto (Coalition Provisional Authority) luovutti vallan Irakin väliaikaiselle hallitukselle, jonka jälkeen Bremer lähti maasta.


title: L. Paul Bremer

text: Bremer sai 14. joulukuuta 2004 Yhdysvaltain korkeimman siviilikunniamerkin Presidential Medal of Freedomin.


title: Nyköpingshus

text: Nyköpingshus eli Nyköpingin linna () on alkujaan keskiaikainen, osittain raunioitunut linna ("borg") Nyköpingin kaupungissa, Ruotsin Södermanlandissa. Se tunnetaan muun muassa Nyköpingin pitojen tapahtumispaikkana.


title: Nyköpingshus

text: Linnan rakentamistyöt aloitti mahdollisesti Birger-jaarli. Albrekt Mecklenburgilaisen kaudella linna oli osa saksalaisen ritarin Raven van Barnekowin läänitystä. Barnekow teki linnassa merkittäviä rakennustöitä. Myöhemmin Nyköpingshusin läänitystä hallinnoi Bo Jonsson Grip. Myöhemmällä keskiajalla linnaan tehtiin lisää uudistustöitä. Kuningas Kustaa Vaasa vahvisti linnaa puolustustarkoituksissa. Vaasan vahvistustöistä on jäljellä nykyisin pyöreä kanuunatorni.


title: Nyköpingshus

text: 1500-luvun lopulla herttua Karl (myöhemmin Kaarle IX) uudisti linnaa tyystin ja rakennutti siitä renessanssilinnan. Vuonna 1665 linna paloi muun Nyköpingin ohella. Sitä ei jälleenrakennettu, vaan pikemminkin päinvastoin: osa linnan tiilistä vietiin Tukholman kuninkaallisen linnan tarpeisiin.


title: Nyköpingshus

text: Osia linnasta kunnostettiin 1900-luvulla. Nykyisin linnan kuninkaantornissa ja vanhassa kuninkaanresidenssissä on esillä Sörmlannin museon pysyvä näyttely. Linnan juhlasalissa ja kuningattaren kellarissa toimii ravintola.


title: Ingvar Eggert Sigurðsson

text: Ingvar Eggert Sigurðsson (s. 22. joulukuuta 1963 Reykjavík) on islantilainen näyttelijä.


title: Ingvar Eggert Sigurðsson

text: Ingvar on yksi Islannin kansainvälisesti tunnetuimmista näyttelijöistä. Hän on näytellyt pääosaa muun muassa Friðrik Þór Friðrikssonin elokuvissa "Pirunsaari" (1996) ja "Kaikkeuden enkelit" (2000) sekä Hilmar Oddssonin elokuvissa "Sporlaust" (1998) "Kaldaljós" (2004). Hänellä on ollut myös pääosa Hal Hartleyn elokuvassa "No Such Thing" (2001) ja sivuosa Kathryn Bigelow’n ohjaamassa elokuvassa "K-19 – The Widowmaker" (2002). Baltasar Kormákurin ohjaamassa ja käsikirjoittamassa menestyneessä rikossarjassa "Loukussa" (2015) hän näytteli yhtä päärooleista, poliisi Ásgeiria.


title: Heritage Foundation

text: The Heritage Foundation on yhdysvaltalainen konservatiivinen think tank. Sen tavoite on "kehittää ja edistää konservatiivista politiikkaa, joka perustuu vapaaseen yritteliäisyyteen, valtion roolin vähentämiseen, yksikönvapauteen, perinteisiin amerikkalaisiin arvoihin ja vahvaan kansalliseen puolustukseen."


title: Heritage Foundation

text: Säätiö perustettiin 1973, jolloin sen alkupääoma tuli Joseph Coorsilta, joka oli Coorsin panimoiden omistaja.


title: Heritage Foundation

text: Heritage Foundation oli 1980- ja 1990-luvun alun "Reaganin doktriinin" arkkitehti ja ajaja. Sen mukaan Yhdysvaltain piti tukea antikommunistisia vastarintaliikkeitä eri puolilla maailmaa.


title: Heritage Foundation

text: Se julkaisee "Wall Street Journalin" kanssa vuosittain taloudellisen vapauden indeksiä, joka mittaa omistusoikeuksia ja vapautta valtion sääntelystä.


title: Heritage Foundation

text: Greenpeacen mukaan Heritage Foundation on yksi niistä organisaatioista, joita Yhdysvaltain öljyteollisuus rahoittaa vähätelläkseen ilmastonmuutoksen vaikutuksia.


title: Mosjøen

text: Mosjøen (eteläsaameksi "Mussere") on kaupunki Vefsnin kunnassa Nordlandissa, Norjassa. Kaupungissa asuu 9700 ihmistä, ja kunnassa asuu 13.400 ihmistä. Mosjøen on Nordlandin toiseksi vanhin kaupunki, se sai kaupunkioikeudet vuonna 1875. Kaupungissa on satama, lentoasema ja rautatieasema. Kaupungin ehkä tunnettuin matkailukohde on Sjøgata (Merikatu), jolla on Pohjois-Norjan pisin yhtenäinen puutalorivi. Tunnettu on myös vuori Øyfjellet, joka on 818 metriä korkea ja sijaitsee aivan kaupungin länsipuolella.


title: Marne (departementti)

text: Marne on Ranskan departementti numero 51. Se on saanut nimensä Marne-joen mukaan. Departementti sijaitsee Pohjois-Ranskassa Champagne-Ardennen hallintoalueella. Departementti on pinta-alaltaan 8 162 neliökilometriä ja siellä on 565 840 asukasta (vuonna 2006). Marnen pääkaupunki on Châlons-en-Champagne, mutta Reims on Marnen suurin kaupunki. Marne on jaettu edelleen viiteen arrondissementtiin, 44 kantoniin ja 619 kuntaan.


title: Marne (departementti)

text: Marnen departementti syntyi Ranskan vallankumouksen yhteydessä 4. maaliskuuta 1790. Marne muodostettiin osasta Champagnen provinssia.


title: Kathryn Bigelow

text: Kathryn Bigelow (s. 27. marraskuuta 1951 San Carlos, Kalifornia) on yhdysvaltalainen Oscar-palkittu elokuvaohjaaja. Hän on ohjannut muun muassa elokuvat "Myrskyn ratsastajat" (1991), "" (2002), "The Hurt Locker" (2008) ja "Zero Dark Thirty" (2012). Bigelow oli naimisissa ohjaaja James Cameronin kanssa vuosina 1989–1991.


title: Kathryn Bigelow

text: Bigelow palkittiin parhaan ohjauksen Oscarilla elokuvastaan "The Hurt Locker". Hän on ensimmäinen naisohjaaja, joka on voittanut kyseisen palkinnon. Elokuva palkittiin myös parhaan elokuvan Oscarilla.


title: Årstan linna

text: Årstan linna () on linna Haningen kunnassa, Ruotsin Södermanlandin maakunnassa. Linnalla on historiaa 1300-luvulle saakka, jolloin sitä asutti Liivinmaan saksalaisen ritarikunnan kommodori. Vuonna 1467 sen osti Eerik Akselinpoika Tott ja sittemmin sitä isännöi hänen veljensä Laurens Axelsson Tott.


title: Årstan linna

text: Nykyinen linnarakennus pystytettiin vapaaherra Claes Hansson Bielkenstiernalle ja hänen puolisolleen Barbro Åkersdotter Natt och Dagille vuoden 1650 tienoilla. Heidän jälkeensä linnan omistivat vuorollaan suvut Kurck, Soop ja Fleming. Vuonna 1805 linnan osti suomalainen ruukinpatruuna Carl Fredrik Bremer. Vuonna 1853 se myytiin Aftonbladetin perustajalle, Lars Johan Hiertalle. 1900-luvulla linna oli Cedergrenin suvun hallussa.


title: Ambrosiaaninen messu

text: Ambrosiaaninen messu on katolisessa kirkossa käytössä oleva jumalanpalvelusjärjestys. Se on saanut nimensä 300-luvulla eläneestä Milanon piispa Ambrosiuksesta, jolta jumalanpalveluskaava on perimätiedon mukaan peräisin. Tosi asiassa kaava lienee saanut nykyisen muotonsa vasta 800-luvulla, ja sitä on muokattu myöhemminkin.


title: Ambrosiaaninen messu

text: Ambrosiaanista messua vietetään Milanon katolisessa arkkihiippakunnassa, Italiassa, lukuun ottamatta Monzan kaupunkia ja eräitä sen ympäristön seurakuntia. Lisäksi ambrosiaaninen kaava on käytössä eräissä muissakin Lombardian seurakunnissa, 55 rovastikunnassa Luganon hiippakunnassa, Ticinon kantonissa, Sveitsissä, 31 seurakunnassa Bergamon hiippakunnassa sekä yksittäisissä seurakunnissa Lodin, Novaran ja Pavian hiippakunnissa.


title: Ambrosiaaninen messu

text: Koska ambrosiaaninen messu oli saavuttanut vakiintuneen aseman jo sydänkeskiajalla, ei Milanon arkkihiippakuntaa vaadittu siirtymään Trenton kirkolliskokouksen jälkeen 1570 vahvistettuun nk. tridentiiniseen messuun. Toisin kuin monet muut vanhat messukaavat, ambrosiaaninen messu säilyi halki vuosisatojen. Myös Vatikaanin II konsiilin jälkeen, jolloin suurin osa katolista kirkkoa siirtyi käyttämään uudistettua, Paavali VI:n messua, Milanon arkkihiippakunta piti kiinni vanhasta messustaan. Tähän lienee vaikuttanut myös se, että Paavali VI puolusti ambrosiaanisen messun asemaa – hän oli ennen paaviksi tuloaan ollut Milanon arkkipiispa.


title: Ambrosiaaninen messu

text: Ambrosiaaninen messu eroaa latinalaisesta ennen muuta kirkkovuotensa osalta. Ambrosiaanisessa liturgiassa adventtiaika alkaa jo Pyhän Martin päivän (11. marraskuuta) jälkeisenä sunnuntaina, joten kirkkovuodessa on kuusi adventtisunnuntaita. Paastonaika alkaa ortodoksisen kirkon tapaan jo laskiaissunnuntaita seuraavana maanantaina, joten kirkkovuodessa ei ole tuhkakeskiviikkoa, ja karnevaali vietetään jo ennen laskiaissunnuntaita.


title: Ambrosiaaninen messu

text: Messun kaava seuraa likipitäen tridentiinisen messun kaavaa, mutta eroja on rukousten sanoituksissa ja yksittäisissä järjestyksissä. Niinpä ambrosiaanisessa messussa leivän murtaminen tapahtuu jo ennen Isä meidän -rukousta, ja rauhantervehdys annetaan jo ennen ehtoollisliturgian alkua. Uskontunnustus seuraa samoin ortodoksista kaavaa, ja se luetaan vasta offertoriumin jälkeen, juuri ennen ehtoollisrukousta. Lukukappaleita on aina – myös arkipäivisin – kolme, Vanhan testamentin lukukappale, epistola ja evankeliumi.


title: Ambrosiaaninen messu

text: Myös kirkollisten toimitusten kaavoissa on eroja. Esimerkiksi kaste toimitetaan ambrosiaanisessa liturgiassa upottamalla lapsi veteen, ei valelukasteena. Samoin hetkipalvelusten kaavat eroavat roomalaisista. Messussa käytettävä musiikki on myös erikoislaatuista; sitä kutsutaan ambrosiaaniseksi kirkkolauluksi erotukseksi gregoriaanisesta kirkkolaulusta, jota käytettiin tridentiinisessä messussa.


title: Salaiset numerot

text: Salaiset numerot on Leevi and the Leavingsin toinen kokoelmalevy. Levy julkaistiin vuonna 1986. Albumi sisältää kokoelman yhtyeen ensimmäisten levyjen tuotannosta.


title: Khaleda Zia

text: Khaleda Zia (s. 15. elokuuta 1945) on bangladeshilainen poliitikko, maansa pääministeri 1991–1996 ja 2001–2006. Hän edustaa Bangladeshin nationalistipuoluetta (BNP).


title: Khaleda Zia

text: Hän meni 1960 naimisiin Ziaur Rahmanin kanssa, joka oli itsenäisyyssodan sankari ja nostettiin presidentiksi 1977 sotilasvallankaappauksen jälkeen, kunnes hänet salamurhattiin kaappausyrityksessä 1981.


title: Khaleda Zia

text: Zia ryhtyi politiikkaan Zia Rahmanin vuonna 1978 perustamassa kansallispuolueessa ja nousi sen johtoon 1984. Hänet valittiin parlamenttiin 1991, jolloin hän muodosti hallituksen ja hänestä tuli Bangladeshin ensimmäinen naispääministeri. Hänen ensimmäinen kautensa alkoi dramaattisesti, kun maahan iskenyt trooppinen hirmumyrsky surmasi 138 000 bangladeshilaista. Zia esitti kansainvälisen avunpyynnön ja sai tukea suurvalloilta ja naapurivaltioilta. Khaleda Zia johti oppositiota 1996–2001 BNP:n hävittyä vaalit 1996 Sheikh Hasinan johtamalle awamiliitolle. Hänen toinen pääministerikautensa alkoi 2001.


title: Khaleda Zia

text:
Khaleda luovutti 29. lokakuuta 2006 vallan perustuslain mukaan presidentti Iajuddin Ahmedin johtamalle väliaikaishallitukselle, jonka oli tarkoitus järjestää vaalit kolmen kuukauden kuluessa. BNP ja Awami-liiga eivät kyenneet sopimaan vaalien järjestämisen yksityiskohdista ja maan tilanne muuttui epävakaammaksi. Presidentti Iajuddin Ahmed julisti 11. tammikuuta 2007 poikkeustilan.
Kenraali Moeen U Ahmedin johtaman sotilaiden tukeman hallituksen noustua valtaan vuoden 2007 peruutettujen vaalien jälkeen Zia pyrittiin poistamaan politiikasta ja hänet pidätettiin veronkierrosta.
Sheikh Hasina nousi pääministeriksi toisen kerran tammikuussa 2009 edellisen vuoden vaalien jälkeen.


title: Khaleda Zia

text: Marraskuussa 2010 Zian talo takavarikoitiin korkeimman oikeuden määräyksellä.


title: Khaleda Zia

text: Myöhemmin Ziaa on syytetty korruptiosta. Alkuvuodesta 2015 hän oli kotiarestissa toimistossaan, jotta ei pääsisi johtamaan hallituksen vastaisia mielenosoituksia Sheikh Hasinan hallitusta vastaan. Helmikuussa 2015 oikeus antoi hänestä pidätysmääräyksen.


title: Leevi and the Leavings (albumi)

text: Leevi and the Leavings on Leevi and the Leavings -yhtyeen ensimmäinen kokoelmalevy. Levy julkaistiin vuonna 1983. Se sisältää 14 kappaletta, jotka on poimittu yhtyeen kolmelta ensimmäiseltä studioalbumilta, osa kappaleista oli julkaistu vain singleinä. Levyä varten yhtye äänitti uuden, hitaamman version kappaleesta 'Tyttö jota rakastan'.


title: Bodon kieli

text: Bodon kieli on sinotiibetiläisiin kieliin kuuluva kieli, jota puhutaan pääasiassa Intiassa ja Nepalissa. Bodo on virallinen kieli Assamissa.


title: Rolf Lassgård

text: Rolf Lassgård (s. 29. maaliskuuta 1955 Östersund) on ruotsalainen näyttelijä.


title: Rolf Lassgård

text: Lassgård on näytellyt useissa ruotsalaisissa poliisielokuvissa. Hänen kaksi tunnetuinta hahmoaan ovat etsivä Gunvald Larsson ja komisario Kurt Wallander. Edellinen hahmo perustuu Sjöwallin ja Wahlöön kirjoittamiin dekkareihin, jälkimmäinen puolestaan Henning Mankellin kirjoittamiin poliisiromaaneihin. Kolmas rooli on Lars Martin Johansson, joka on kriminologi Leif G. W. Perssonin luoma hahmo.


title: Rolf Lassgård

text: Lassgård on näytellyt myös monessa muussa elokuvassa. Näitä ova muun muassa Susanne Bierin ohjaama "Häiden jälkeen" (2006), Kjell Sundvallin ohjaama "Metsästäjät" (1996), Colin Nutleyn ohjaama "Gossip" (2000) ja Kjell-Åke Anderssonin ohjaamat "Iso paksu isäni" (1992) ja "Perhesalaisuuksia" (2000).


title: Lasse Åberg

text: Lasse Åberg (s. 5. huhtikuuta 1940) on ruotsalainen näyttelijä, laulaja, elokuvaohjaaja, graafinen suunnittelija ja käsikirjoittaja.


title: Lasse Åberg

text: Åberg on tullut tunnetuksi ohjaamistaan Seuramatka-elokuvistaan, joissa hän on näytellyt itse myös pääosaa, hyväuskoista ja lempeää Stig-Helmeriä. Lasse Åberg on myös ruotsalaisen Electric Banana Bandin laulaja.


title: Lasse Åberg

text: Hän on perustanut Ruotsiin Bålstaan sarjakuva-, lelu- ja taidemuseo Åbergin museon vuonna 2002.


title: Jasmiiniriisi

text: Jasmiiniriisi eli thairiisi () on miedon aromaattinen riisi, joka on alkuperältään thaimaalainen. Se on pitkäjyväistä ja takertuvaa riisiä, joten sitä on helppo syödä syömäpuikoilla. Sitä käytetään erityisesti Kiinassa, Thaimaassa ja Vietnamissa etenkin juhlapäivien ruokana.


title: Id al-Fitr

text: Id al-Fitr (; myös ʿĪd al-Ṣaghīr; Koriteh; Küçük Bayram) on islamilainen juhla, jota vietetään ramadanin, paastokuukauden, päättymisen kunniaksi. Juhla on kolmipäiväinen ja ajoittuu islamilaisen kalenterin kymmenennen eli šawwal-kuukauden alkuun.


title: Id al-Fitr

text: Juhlan viettäminen alkaa yhteisrukoukseen osallistumisella ensimmäisen päivän auringonnoustessa. Juhlapäivien aikana järjestetään virallisia vastaanottoja, vieraillaan ystävien luona, annetaan lahjoja, otetaan käyttöön uusia vaatteita ja käydään sukulaisten haudoilla. Juhla on noin 70 päivää ennen Id al-Adhaa.


title: Id al-Fitr

text: Jossain maissa juhlan alkamisajankohta on sidottu uuden kuunsirpin näköhavaintoon, joten juhlan ajankohta saattaa poiketa laskennallisesta päivällä. Id al-Fitr sijoittunee gregoriaanisessa kalenterissa seuraaville päiville:


title: Above the Weeping World

text: Above the Weeping World on Insomniumin kolmas studioalbumi, joka julkaistiin levy-yhtiö Candlelight Recordsin kautta. Ensimmäisellä viikollaan albumi kipusi yhdeksännelle sijalle Suomen virallisella albumilistalla.


title: Above the Weeping World

text: Kappaleesta "Mortal Share" tehtiin myös musiikkivideo. Sanoituksissa on paljolti vaikutteita muun muassa Eino Leinon runoista. Albumin johdosta Insomnium teki ensimmäisen täyspitkän kiertueensa Eurooppaan. Se sai poikkeuksellisen hyviä arvioita muun muassa Kerrang! -lehdeltä, joka antoi albumille täydet viisi tähteä.


title: Naxaliitit

text: Naxaliitit on Intiassa vaikuttava vallankumouksellinen kommunistinen liike. Ideologisesti naxaliitit ovat maolaisia. Liike syntyi Länsi-Bengalissa, mutta se on levinnyt laajalti maaseutuvaltaiseen ja kehittymättömään Itä-Intiaan. Intian hallitus pitää Intian kommunistista puoluetta (maolainen) ja eräitä muita naxaliittiryhmittymiä terroristeina.


title: Naxaliitit

text: Ryhmän nimi tulee Naxalbarista, pienestä kylästä Länsi-Bengalissa, jossa Intian kommunistisen puolueen (marxilainen) (CPM) eräs ryhmittymä nousi kapinaan 25. toukokuuta 1967, kun paikalliset viranomaiset hyökkäsivät erään kyläläisen kimppuun maariidan vuoksi. Liikkeen johtajia olivat Charu Majumdar ja Kanu Sanyal. Vuonna 1967 naxaliitit muodostivat yleisintialaisen kommunistivallankumouksellisten koordinointikomitean (All India Coordination Committee of Communist Revolutionaries, AICCCR) ja erosivat CPM:sta.


title: Naxaliitit

text: 1970-luvulla liike hajosi kilpaileviin osiin, joita oli 1980 noin kolmekymmentä. Tuolloin niissä oli noin 30 000 jäsentä.


title: Donatas Banionis

text: Donatas Banionis (28. huhtikuuta 1924 Kaunas – 4. syyskuuta 2014 Vilna) oli liettualainen teatteri- ja elokuvanäyttelijä ja ohjaaja.


title: Donatas Banionis

text: Banionis oli kansainvälisesti tunnetuimpia liettualaisnäyttelijöitä. Hän esitti muun muassa pääosaa Andrei Tarkovskin elokuvassa "Solaris" (1972) ja sivuosaa Mihail Kalatozovin elokuvassa "Punainen teltta" (1969). Hän esiintyi myös saksalaisissa elokuvissa ("Beethoven – päivä eräästä elämästä", 1976). Hän loi merkittävän uran myös teatterissa, ja hän kuului Liettuan kansallisteatterin ja Panevėžysin teatterin näyttelijäkuntaan.


title: Donatas Banionis

text: Hänen poikansa Raimondas Banionis (s. 1957) on näyttelijä.


title: Push the Button (Teapacksin kappale)

text: Push the Button on israelilaisen Teapacks-yhtyeen kappale, jonka on sanoittanut Kobi Oz. Teapacks valittiin Israelin Eurovision karsinnasta edustamaan maataan Helsinkiin vuoden 2007 Eurovision laulukilpailuun, jossa yhtye jäi semifinaalissa sijalle 24 eikä päässyt finaaliin. Kappaleessa lauletaan hepreaksi, ranskaksi ja englanniksi. Kappale aiheutti poliittista kohua Israelissa, koska laulun sanoissa käsitellään sotaa viittaavia asioita. Epäiltiin myös, että sanat viittaavat Iranin presidentti Mahmud Ahmadinejadiin. Näistä huolimatta kappaletta ei kuitenkaan diskattu kisasta.


title: Khost

text: Khost (, ) on kaupunki Itä-Afganistanissa, Pakistanin rajalla. Se on vuoristoisen Khostin maakunnan pääkaupunki. Asukkaita kaupungissa on noin 10 474..


title: Khost

text: Neuvostoliiton joukkojen Afganistanin miehityksen aikana 1980-luvulla kaupunki oli mujahideen-sissien saartamana yli kahdeksan vuotta. Sen lentokenttä oli neuvostojoukkojen operaatioiden käytössä ja vuoden 2001 jälkeen alkaneen Afganistanin sodan aikana Yhdysvaltain joukkojen käytössä.


title: Mihail Kalatozov

text: Mihail Konstantinovitš Kalatozov (, , 28. joulukuuta 1903 Tbilisi – 26. maaliskuuta 1973 Moskova) oli georgialaissyntyinen neuvostoliittolainen elokuvaohjaaja.


title: Mihail Kalatozov

text: Kalatozišvili on ohjannut muun muassa elokuvat "Kurjet lentävät" (1957) ja "Punainen teltta" (1969).


title: Drama Queen

text: Drama Queen on tanskalaisen laulajan DQ:n kappale, jonka ovat sanoittaneet Peter Andersen ja Claus Christensen. Kappale valittiin Tanskan Eurovision karsinnasta edustamaan maataan Helsinkiin Eurovision laulukilpailuun, jossa se jäi semifinaalissa sijalle 19 eikä päässyt loppukilpailuun. Se oli myös ensimmäinen drag-artistin esittämä kappale laulukilpailun historiassa.


title: Drama Queen

text: Kappale putosi jatkosta Tanskan alkukarsinnassa, mutta se sai myöhemmin ns. villin kortin kansalliseen finaaliin, jossa se sitten sai eniten ääniä päästen edustamaan maata Helsinkiin.


title: Ydinkoekieltosopimus

text: Ydinkoekieltosopimus (Comprehensive Nuclear-Test-Ban Treaty; CTBT) on vuonna 1996 solmittu sopimus, joka kieltää kaikki ydinkokeet.


title: Ydinkoekieltosopimus

text: Sopimus avattiin allekirjoituksia varten 24. syyskuuta 1996, jolloin sen allekirjoitti 71 valtiota, ml. viisi kahdeksasta ydinasevaltiosta. Nyttemmin sopimuksen on allekirjoittanut 177 valtiota ja ratifioinut 138. Merkittäviä sopimuksen ulkopuolelle jääneitä valtioita ovat Intia, Pakistan ja Korean demokraattinen kansantasavalta.


title: Ydinkoekieltosopimus

text: Sopimusta edelsivät osittainen ydinkoekieltosopimus vuonna 1963 ja ydinsulkusopimus 1968. Täydellistä ydinkoekieltosopimusta alettiin valmistella 1982 ja YK:n yleiskokous hyväksyi ehdotuksen 1996.


title: Ydinkoekieltosopimus

text: Sopimuksen nojalla on perustettiin Preparatory Commission for the Comprehensive Nuclear-Test-Ban Treaty Organization, joka valvoo kieltoa ja ylläpitää 321 mittausasemaa ympäri maailmaa. Mittausasemat valvovat seismisten signaalien, hydroakustisten signaalien, infraäänien ja ilmakehän radionuklidien kautta ydinräjäytyksiä.


title: Partners in Crime

text: ”Partners in Crime” on virolaisen laulajan Gerli Padarin kappale, joka valittiin Viron Eurovision edustuskappaleeksi Eurovision laulukilpailuun Helsinkiin. Se ei päässyt finaaliin. Laulun on sanoittanut Berit Veiber.


title: Partners in Crime

text: Kappale sai semifinaalissa pisteitä seuraavasti:Kappale sai yhteensä 33 pistettä ja sijoittui semifinaalissa 22. sijalle.


title: Kasimir Pennanen

text: Kasimir Oskar Alarik Pennanen (28. toukokuuta 1980 – 26. maaliskuuta 2006 Helsinki) oli suomalainen näyttelijä, joka opiskeli elokuvakäsikirjoittamista Taideteollisessa korkeakoulussa.


title: Kasimir Pennanen

text: Pennanen oli näyttelijä Kristiina Elstelän ja teatteri-, elokuva- ja TV-ohjaaja Jotaarkka Pennasen poika. Pennanen on näytellyt muun muassa isänsä ohjaamissa TV-elokuvissa "Hamlet" (1992) ja "Ystävä vai vihollinen" (1993) sekä Taisto-Bertil Orsmaan jännityssarjoissa "Katso naamion taa" (1989) ja "Jäähyväiset rakkaimmalle" (1993). Hän on myös ääninäytellyt Pinocchio-piirroselokuvassa Lampun sydän-hahmoa.


title: Kasimir Pennanen

text: Helsingin kaupunginteatterissa Pennanen näytteli poikaa Intiasta William Shakespearen näytelmässä "Kesäyön uni" (ensi-ilta 12. tammikuuta 1990, ohjaus Laura Jäntti) sekä pikkupoikaa Arthur Laurentsin ja Jule Stynen musikaalissa "Rose" (ensi-ilta 28. lokakuuta 1992, ohjaus Markku Nenonen).


title: Kasimir Pennanen

text: Pennanen sai surmansa junaonnettomuudessa. Hän oli palaamassa illanvietosta myöhäiseen aikaan yöstä, oikaisi kotimatkallaan rautatien yli ja jäi junan alle.


title: Robert Frost

text: Robert Lee Frost (26. maaliskuuta 1874 San Francisco, Kalifornia, Yhdysvallat – 29. tammikuuta 1963 Boston, Yhdysvallat) oli yhdysvaltalainen runoilija ja kirjailija.


title: Robert Frost

text: Frost syntyi San Franciscossa, vaikka hänet usein yhdistetäänkin Uuteen-Englantiin. Hänen äitinsä oli skotti Isabelle Moodie ja hänen isänsä oli toimittaja William Prescott Frost Jr. Isä oli viinaanmenevä uhkapeluri ja tiukka kurinpitäjä, jolla oli palava intohimo politiikkaan. Isä kuoli 1885 tuberkuloosiin ollessaan vasta 36-vuotias. Isän kuoltua äiti, 11-vuotias Robert ja hänen hieman nuorempi sisarensa muuttivat Kaliforniasta Yhdysvaltain itärannikolle Massachusettsin Lawrenceen lähelle isän vanhempia. Äiti liittyi lahkolaiseen swedenborgilaiseen kirkkoon ja kastatti lapsensa siellä. Aikuisena Frost kuitenkin erosi kirkosta. Vuonna 1890 Frost alkoi opiskella Lawrencen high schoolissa, jossa hän innostui latinan ja kreikan kielistä. Siellä hän myös kirjoitti ensimmäisen julkaistun runonsa "La Noche Triste" ja tapasi tulevan vaimonsa Elinor Miriam Whiten (k. 1938). Naimisiin pariskunta meni 1895. Monenlaista työtä tehtyään Frost toimi maanviljelijänä, kunnes muutti perheineen Englantiin 1912 ja julkaisi siellä esikoiskokoelmansa "A Boy's Will" seuraavana vuonna. Yhdysvaltoihin Frost palasi 1915 ja toimi siellä opettajana useissa eri korkeakouluissa.


title: Robert Frost

text: Frostia inspiroi monesti Uuden-Englannin maaseutuelämä. Teoksissaan hän yhdisti tähän maalaismaisemaan monimutkaisia yhteiskunnallisia ja filosofisia teemoja. Hän oli jo omana elinaikanaan suosittu runoilija, joka palkittiin neljästi Pulitzer-palkinnolla. Runojen lisäksi hän kirjoitti muun muassa neljä näytelmää ja julkaisi proosatekstejä.


title: Eldorado (EP)

text: Eldorado on Neil Youngin ja The Restlessin EP, joka julkaistiin vuonna 1989 ainoastaan Japanissa ja Australiassa. The Restlessiin kuuluivat rumpali Chad Cromwell ja basisti Rick Rosas. EP:n grunge-vaikutteiset kappaleet eroavat tyyliltään suuresti Youngin edellisenä vuotena ilmestyneestä albumista "American Dream", joka syntyi Youngin ja Crosby, Stills & Nashin uudelleenyhdistymisen seurauksena. Kappaleet "Don't Cry", "On Broadway" ja "Eldorado" ilmestyivät erilaisina sovituksina myöhemmin samana vuonna albumilla "Freedom". Kappaleita "Cocaine Eyes" ja "Heavy Love" ei ole julkaistu millään muulla levyllä.


title: Eldorado (EP)

text: Kaikki kappaleet Neil Youngin, paitsi "On Broadway" (Barry Mann, Cynthia Weil, Jerry Leiber ja Mike Stoller).


title: Marta Topferova

text: Marta Topferova on tšekkiläissyntyinen maailmanmusiikin laulaja.


title: Marta Topferova

text: Topferova liittyi 8-vuotiaana kuoroon Prahassa ja oli jo varhaisella iällä kiinnostunut latinalaisamerikkalaisesta musiikista. Hän osallistui vuosina 1985, 1986 ja 1990 kuorofestivaaleille Saksassa ja Suomessa. Hän esitti musiikkinsa mm. latinaksi, saksaksi, espanjaksi, ranskaksi, venäjäksi, suomeksi ja tšekiksi. Esitettyjen säveltäjien joukkoon lukeutuivat Johannes Brahms, Joseph Haydn, Francis Poulenc ja Giovanni Battista Pergolesi.


title: Marta Topferova

text: Topferova muutti Yhdysvaltoihin vuonna 1987. Opiskeltuaan Bard Collegessa 1992–1993 hän siirtyi Moron de la Fronteraan, Espanjaan, ja oppi soittamaan kitaraa, käsiperkussiota sekä suosikkisäestyssoitintaan cuatroa. Espanjassa ja synnyinmaassa Tšekissä vietettyjen vuosien jälkeen hän palasi Yhdysvaltoihin ja asettui vuonna 1996 New Yorkiin. Hänen ensimmäinen studioalbuminsa "Homage to Homeland" (2002) koostuu tšekkiläisistä, määriläisistä ja slovakialaisista kansanlauluista. Hän laulaa pääasiassa espanjan kielellä.


title: Marta Topferova

text: Lisäksi hänen tuotantoaan on julkaistu Putumayon kokoelmalla "Putumayo Presents: Women of the World, Acoustic" sekä BBC-radion DJ Charlie Gillettin kokoamalla "World 2006" -kokoelmalla.


title: Laura Linney

text: Laura Leggett Linney (s. 5. helmikuuta 1964) on yhdysvaltalainen teatteri-, televisio- ja elokuvanäyttelijä. Hänet on palkittu kolmesti Emmyllä ja kahdesti Golden Globella. Lisäksi hän on saanut Screen Actors Guild -palkinnon ja lukuisia palkintoehdokkuuksia.


title: Laura Linney

text: Linney syntyi New Yorkissa. Hänen isänsä Romulus Linney on näytelmäkirjailija ja professori, äiti Ann Perse (o.s. Leggett) sairaanhoitaja. Vanhemmat erosivat hänen varhaislapsuudessaan. Linneyn esi-isä Romulus Zachariah Linney edusti 1800- ja 1900-lukujen vaihteessa republikaanista puoluetta Yhdysvaltain kongressissa. Linneyllä on sisarpuoli Susan isän toisesta avioliitosta.


title: Laura Linney

text: Linney opiskeli Northwestern-yliopistossa ja siirtyi Brownin yliopistoon, josta hän valmistui vuonna 1986. Hän opiskeli myöhemmin näyttelemistä Juilliard Schoolissa.


title: Laura Linney

text: Linneyllä oli sivurooleja useissa 1990-luvun alun elokuvissa, kuten "Davessa" (1993). Hän nousi pian julkisuuteen roolillaan television minisarjassa "Kertomuksia kaupungista" ("Tales of the City"), joka pohjautui Armistead Maupinin kirjoihin. Linney esiintyi Mary Ann Singletonina myös sarjan kahdessa jatko-osassa vuosina 1998 ja 2001. Vuonna 1998 hän esiintyi elokuvassa "Truman Show" ja vuonna 2005 komediadraamassa "The Squid and the Whale".


title: Laura Linney

text: Linneyllä oli merkittävät roolit elokuvissa "Congo" (1995), "Alaston pelko" (1996) ja "Rajaton valta" (1997). Hän oli ehdolla parhaan naispääosan Oscar-palkinnon saajaksi vuonna 2000 roolista elokuvassa "Väärät ystävät" ja vuonna 2007 elokuvasta "The Savages". Hän on voittanut Emmy-palkinnot vuosina 2002 ja 2004 sekä ollut Tony-ehdokkaana vuosina 2002 ja 2005.


title: Laura Linney

text: Linneyn tuoreempiin rooleihin kuuluvat muun muassa esiintymiset elokuvissa "Breach" (2007) ja "Nanny Diaries" (2007), Abigail Adams HBO:n minisarjassa "John Adams" (2008) sekä pääosa vuosien 2010–2013 televisiosarjassa "Viimeistä päivää". Linney nähdään pääosassa myös heinäkuussa 2017 Netflixillä alkaneessa rikosdraamasarjassa "Ozark".


title: Laura Linney

text: Linney oli viisi vuotta naimisissa näyttelijä David Adkinsin kanssa, mutta liitto päättyi eroon vuonna 2000. Telluriden elokuvajuhlilla Coloradossa Linney tapasi vuonna 2004 paikallisen kiinteistönvälittäjän Marc Schauerin, ja he menivät naimisiin 2009. Heille syntyi poika tammikuussa 2014.


title: Himanes

text:
Himanes on suomalainen ramopunk-yhtye. Se kuului Suomalaisen ramogenren 1-divisioonan kärkijoukkoihin. Nykyään Himanes
kutsuu musiikkiaan punk’n’rolliksi.


title: Himanes

text: Yhtye soitteli ensin noin 5 vuotta vuosina 1990–1995. Ennen taukoaan Himanes ehti olla mukana Kråklund Recordsin julkaisemalla Pinnalla-kokoelmalla vuonna 1992. Samainen yhtiö julkaisi myös Kiva kun on mukavaa -mini-cd:n vuotta myöhemmin. Viimeisen keikan yhtye teki vuonna 1995 Haukivuoren Haukirockissa. Tuon jälkeen orkesteri jakaantui Bad machine ja Lizzy Jones -yhtyeisiin.


title: Himanes

text: Pikkuhiljaa vuosien aikana eri tahot painostivat Himanesia tekemään comebackin. 21. huhtikuuta 2004 Himanes esiintyikin Oulussa. Tuosta vajaan vuoden jälkeen julkaistiin, lähes yhdeksän vuoden tauon jälkeen, mini-CD "Mykkäkoulun päättäjäiset". LJB-Viihde Ky on julkaissut LJB Entertainment-nimellä "Mykkäkoulun päättäjäiset"-levyn lisäksi myös albumit "Seitsemäs aalto" ja "Retropunk", joka sisältää uusien biisien lisäksi yhden käännösbiisin Ramonesin tuotannosta. Himanes pääsi myös mukaan Woimasoinnun pariin kokoelmalevyyn mukaan.


title: Himanes

text:
Vuonna 2011 Killer julkaisi kolmannen albumin "Rajanylitys" jonka kahdestatoista
kappaleesta Yöt kadulla on aikaisemmin Hymy Taskinen & Go -yhtyeen levyttämä.
Vuonna 2012 Ramopunk.com-sivusto juhli 10-vuotissynttäreitä jonka ansiosta Woimasointu julkaisi sivustontekijöiden kanssa YY-Kokoelma EP-levyn vinyylinä. YY-Kokoelmassa oli Himanesin lisäksi mukana myös 70-luvun Vihannekset, Leonid B ja James Puhto-Ren.


title: Himanes

text: Samana vuonna julkaistiin vinyyli-EP ja Kallonkutistaja-single.


title: Himanes

text: Yhtye julkaisi vuonna 2015 uuden levyn "Moodiin" jonka kolmesta kappaleesta "Moodiin", "Pienet jutut" ja "Hyvät ja huonot hetket" tehtiin myös musiikkivideot. Levy julkaistiin Killer Recordsin kautta.


title: Geoff Downes

text: Geoffrey ”Geoff” Downes (s. 25. elokuuta 1952 Stockport, Cheshire) on englantilainen kosketinsoittaja, joka on soolouransa lisäksi soittanut yhtyeissä Tina Charles Band, The Buggles, Yes ja Asia.


title: RadioMedia

text: RadioMedia ry, aikaisemmalta nimeltään Suomen Radioiden Liitto SRL ry, on Suomen kaupallisten radioiden edunvalvonta- ja markkinointiliitto. Se vastaa kaupallisen radiotoimialan tutkimus- ja tietopalveluista, koulutuksesta, tiedotuksesta sekä markkinoinnista. RadioMedia edustaa lähes kaikkia Suomen radiotoimiluvan haltijoita. Tähän kuuluvat kaikki valtakunnallisten ja osavaltakunnallisten radiotoimilupien haltijat sekä 49 alueellisen tai paikallisen radiotoimiluvan haltijaa.


title: RadioMedia

text: RadioMedia on Euroopan yksityisten radioliittojen edunvalvontajärjestö AER:n (Association of European Radios) jäsen. Sen toiminta rahoitetaan jäsenmaksuilla sekä yhteiskunnallisilla tietoiskukampanjoilla.


title: RadioMedia

text: Liitto perustettiin vuonna 1983. Silloin se toimi nimellä Suomen Paikallisradioliitto ry. Liiton tavoitteena oli perustaa Suomeen kaupallinen radio Yleisradion monopolin rinnalle. Valtioneuvosto myönsi ensimmäiset toimiluvat 24. tammikuuta 1985. Niiden myötä Suomeen perustettiin vuonna 1985 yhteensä 18 radioasemaa, joista puolet on yhä toiminnassa. Ensimmäisenä aloitti Radio Lakeus 27. huhtikuuta Nivalassa ja heti perään Radio City vapunaattona Helsingissä.


title: RadioMedia

text: RadioMedia tilaa yhdessä Yleisradion ja Markkinointiviestinnän Toimistojen Liiton kanssa tutkimusta, jossa seurataan suomalaisten radiokanavien kuuntelijamääriä ja kuunteluun käytettyä aikaa. Tutkimus on nimeltään Kansallinen Radiotutkimus KRT ja sen toteuttaa kerran kuukaudessa Finnpanel.


title: RadioMedia

text: RadioMedia organisoi vuosittain ammattilaisten Kaiku-radiomainoskilpailun. Se järjestää myös joka syksy RadioGaalan, jossa palkitaan kaupallisen radiotoimialan parhaimmisto.Toimitusjohtaja:Hallitus:


title: RadioMedia

text: Puheenjohtaja:Jäsenet:


title: Cluj (piirikunta)

text: Cluj () on piirikunta Romanian Transilvaniassa. Piirikunnan pääkaupunki on Cluj-Napoca. Sen pinta-ala on 6 674 km² ja siellä on noin 698 929 asukasta (vuonna 2014).


title: Cluj (piirikunta)

text: Piirikunnan pinta-ala on yhteensä 6 674 km². Noin kolmasosa alueesta on vuoristoa. Alueella virtaavat Crişul Repede, Someşul Mic ja Arieşjoet.


title: Cluj (piirikunta)

text: Clujin piirikunta rajautuu lännessä Bihorin piirikuntaan, idässä Mureşin ja Bistriţa-Năsăudin piirikuntiin, pohjoisessa Sălajin ja Maramureşin piirikuntiin sekä etelässä Alban piirikuntaan.Vuoden 2011 väestönlaskennan mukaan piirikunnassa oli 659 370 asukasta ja sen väestötiheys oli 99 asukasta neliökilometrillä.


title: Cluj (piirikunta)

text: Piirikunnan asukkaista romanialaisia on 79,4 %, unkarilaisia 15,7 % ja romaneja 3,4 %.


title: Lentopallon miesten 1-sarja

text: Lentopallon miesten 1-sarja on toiseksi korkein sarjataso Suomessa lentopallon puolella. Sarja pelataan nykyisin yhdessä lohkossa.


title: Lentopallon miesten 1-sarja

text: Ykkössarjassa nähdään joka vuosi tulevia SM-liigan pelaajia. Kuortaneen valtakunnallisen valmennuskeskuksen poikien nuortenmaajoukkue pelaa myös 1-sarjassa hakien kovia pelejä kansainvälisiä arvokisoja varten.


title: Lentopallon miesten 1-sarja

text:
Lentopallon ykkössarja perustettiin 1975. Lentopallon 1-sarja palasi kaudella 2001-2002 jatkamaan entisen Supersarjan otteluita toiseksi korkeimmalla sarjatasolla Suomessa. Kaudeksi 2005 1-sarjan joukkueiden määrää nostettiin 24. joukkueeseen, jotka jaettiin edelleen pohjois- ja etelälohkoon sijaintinsa perusteella. Kaudella 2008 sarjassa pelasi kuitenkin vain 23. joukkuetta kun pohjoislohkossa Kalajoen Lentopallo luopui paikastaan ja sitä ei saatu täytettyä tarpeeksi nopeasti. Kaudella 2008 sarjan sääntöjä uudistettiin kun lentopalloliiton niin sanottu "pateri-päätös" nosti suurta kohua. Tuolloin Keski-Savon Pateri pelasi peräti kahdeksalla ulkomaalaispelaajalla 1-sarjassa. Ulkomaalaisrajoituksia sarjaan ei ollut vielä tuolloin, mutta kaudeksi 2009 astuu voimaan enintään kahden ulkomaalaispelaajan käyttö.
Kaudella 2012-13 1-sarjassa otettiin käyttöön jo pari vuotta aiemmin Mestaruusliigassa ollut pistelaskutapa, jossa 3-2-voitosta joukkue saa kaksi pistettä ja samaisesta tappiosta yhden pisteen. 3-0- ja 3-1-voitoista joukkue ansaitsee kolme pistettä.


title: Lentopallon miesten 1-sarja

text: Miesten 1-sarjan joukkueet jaettiin aikaisemmin kahteen eri lohkoon sijaintinsa perusteella, pohjoinen lohko ja eteläinen lohko. Lohkoissa pelattiin kaksinkertainen sarja. Lohkojen parhaat pelasivat tämän jälkeen jatkosarjan liigakarsintoihin pääsemisestä toisen lohkon parhaita joukkueita vastaan.


title: Lentopallon miesten 1-sarja

text: Kaudella 2016-2017 Miesten 1-sarja pelattiin yhdessä lohkossa, jonka parhaat jatkoivat pudotuspeleihin.


title: Pietari Brahen patsaat

text: Pietari Brahen patsaat on omistettu kreivi, Suomen kenraalikuvernööri Pietari Brahelle. Neljästä patsaasta Suomessa ensimmäisenä valmistui vuonna 1888 Walter Runebergin veistämä pronssiveistos, joka on Raahessa. Sen kopio valmistui Turkuun samana vuonna. Grännassa, Ruotsissa on Börje Börjesonin tekemä Per Brahen rintakuva (1916). Lieksassa on Eva Ryynäsen (1953) ja Kajaanissa Yrjö Liipolan (1954) veistämät Pietari Brahen patsaat. Lisäksi Valtion taidemuseon kokoelmissa on Johannes Takasen veistämä "Pietari Brahe ja historian henki" vuodelta 1883.


title: Pietari Brahen patsaat

text: Kuvanveistäjä Johannes Takanen, asui ja työskenteli Roomassa kärsien rahanpuutteesta. Hän tiedusteli kotimaasta vuoden 1883 tammikuussa, miksi ei ollut saanut Suomen Taideyhdistyksen hänelle myöntämää Hovingin stipendiä. Eliel Aspelin kertoo, että rahat oli nostanut eräs Takasen ystävä, joka lupasi toimittaa ne taiteilijalle. Hän piti Takasta huolimattomana raha-asioissa. Ystävä päätti erään toisen Takasen tuttavan kanssa olla lähettämättä rahoja, ja he tilasivat sen sijaan taiteilijalta pari luonnosta, joita vastaan rahat maksettaisiin. Takaselta tilattiin Pietari Brahen patsaan luonnos.


title: Pietari Brahen patsaat

text: Kun Turussa kerättiin rahaa muistopatsasta varten, tilaaja arveli Takaselle olevan hyödyllistä valmistautua kilpailuun ajoissa. Etumaksuksi lähetettiin 500 markkaa ja luvattiin saman verran lisää kun luonnos oli valmis. Lisäksi Takaselle luvattiin vielä toisesta luonnoksesta 1 000 markkaa. Takanen teki luonnoksen, mutta epäili sen kelvollisuutta, eikä lähettänyt sitä Suomeen. Seuraavan vuoden alussa patsastoimikunta tilasi Pietari Brahen patsaan suoraan Walter Runebergilta ilman kilpailua. Silloin tilaaja ilmoitti Takaselle, että ei haluakaan luonnosta. Samalla hän lähetti loput stipendistä Takaselle.


title: Pietari Brahen patsaat

text: Takanen oli tehnyt Pietari Brahen patsasta varten kaikkiaan seitsemän luonnosta tai alkukuvaa, joksi hän itse niitä nimitti. Aspelinin mukaan Takanen ei koskaan saanut selvitystä asiasta, vaan luuli postin hukanneen osan hänen apurahoistaan.


title: Pietari Brahen patsaat

text: Yksi Takasen luonnoksista on Ateneumin kokoelmassa nimellä "Pietari Brahe ja historian henki".


title: Pietari Brahen patsaat

text: Pietari Brahen muistomerkin pystyttämistä Turkuun oli ehdottanut Fredrik Cygnaeus jo vuonna 1863. Rahainkeruun aloitti yleisen kokouksen asettama toimikunta Turussa vuonna 1877. Asia tuli uudestaan esille 1880, kun oli kulunut kaksisataa vuotta Brahen kuolemasta. Silloin vietettiin muistojuhlia ympäri Suomea, joissa kerättiin rahaa muistomerkkiä varten. Keräyslistoja uusia raha-avustuksia varten lähetettiin eri puolille maata.


title: Pietari Brahen patsaat

text: Walter Runeberg jätti tarjouksen Pietari Brahen patsaasta hyväksyttäväksi tammikuussa 1884. Hän vietti talven 1884-85 Kööpenhaminassa ystävänsä kuvanveistäjä Herman Wilhelm Bissenin ateljeessa, jossa muovaili Brahe-hahmon. Hän lähetti valokuvan mallista Turkuun. Patsaskomiteaan kuuluivat Gunnar Berndtson, Albert Edelfelt, Carl Gustav Estlander ja Carl Eneas Sjöstrand. Se antoi työstä lausunnon, joka ei ollut kaikissa suhteissa positiivinen. Arveltiin muun muassa, että oli vaikea arvostella luonnosta, koska sitä ei oltu tehty kipsiin. Komitean huomautukset eivät kuitenkaan vaikuttaneet Runebergiin, joka oli sitä mieltä, että hänellä oli oikeus omaan tulkintaan Pietari Brahesta.


title: Pietari Brahen patsaat

text: Kesällä 1885 sovittiin, että patsaasta maksettaisiin 40 000 markkaa. Malli toimitettiin Kööpenhaminasta Pariisiin, jossa se valettiin.


title: Pietari Brahen patsaat

text: Patsaan veistosjalusta Turussa osoittautui liian suureksi. Ensimmäinen veistos myytiin Raaheen ja Runeberg teki vielä samana vuonna uuden patsaan Turkuun. Kaupan ehtona oli, että Turun veistos paljastettaisiin ensin.


title: Pietari Brahen patsaat

text: Patsas paljastettiin Turussa 29.5.1888 yli 10 000 katsojan läsnä ollessa. Paljastustilaisuuden jälkeen kaupunginhuoneella pidettiin 220 hengen päivälliset. Ehtoopuolella kaupunki toimeenpani kansanhuvit Kupittaan puistossa. Lukuisa joukko kaupunkilaisia ja vieraita osallistui myös kaupungin järjestämään huviristeilyyn saaristossa.


title: Pietari Brahen patsaat

text: Teos sijaitsee Brahenaukiolla, Brahenpuistossa Turun tuomiokirkon kupeessa. Pietari Brahe oli Turun Akatemian ensimmäinen kansleri. Kenraalikuvernööri katsoo kohti Turun Vanhaa Akatemiataloa. Barokkisiin pitseihin, sulkahattuun ja juhlaviin saappaisiin puettuna hän näyttää juuri niin tärkeältä kuin kansallinen suurmies vain voi. Toinen käsi on rennosti lanteella ja toinen käsi puristaa tomerasti Akatemian perustamiskirjarullaa. Hän näyttää tietävän, miten maata hallitaan ja kehitetään.


title: Pietari Brahen patsaat

text: Patsas on 2,95 metriä korkea ja hieman suurempi kuin Raahen patsas. Jalusta on punaista graniittia ja sen korkeus on 4,0 metriä. Jalustan teki kivenhakkaaja R. G. Forsström. Patsaan jalustaan on kaiverrettu versaali antiikva kirjaimin "PER BRAHE" ja teksti ruotsinkielinen teksti "Iagh war med landett och landett med mig wääl tillfreds" ().


title: Pietari Brahen patsaat

text: Konsuli Fredrik Oskar Sovelius oli vuonna 1864 esittänyt patsaan pystyttämistä kaupungin perustajalle. Raaheen perustettiin patsasrahasto vuonna 1880. Rouvasväen yhdistys organisoi myyjäisiä ja arpajaisia, joiden tuotto kartutti rahastoa. Samassa tarkoituksessa porvaristo kokoontui pari kertaa kuussa illanviettoon, joissa esitettiin laulua, soittoa ja näytelmiä. Lopuksi tanssittiin menuettia ja muita tansseja. Loppiaisena pidettiin Raatihuoneen salissa Trettondags naamiaiset, joihin naiset pukeutuivat Kustaa III:n aikaisiin silkkileninkeihin ja herrat tummanpunaisin samettipukuihin.


title: Pietari Brahen patsaat

text: Ennen patsaan paljastusta 12. syyskuuta 1888 puhuivat pormestari Luoma suomeksi ja kauppakoulun johtaja maisteri Heikell ruotsin kielellä ”...esiintuoden samoja aatteita kuin edellinenkin, joskin ei aiwan samanlaiselta isänmaalliselta kannalta…”


title: Pietari Brahen patsaat

text: Paljastustilaisuuden jälkeen nautittiin Raatihuoneen salissa lounas, johon osallistui 70 henkeä. Kansakoulun tontilla järjestettiin iltapäivällä kansanjuhla. Illalla järjestetyistä tansseista kirjoitti Kaiun kirjeenvaihtaja: ”…oliwathan tawallista juhlallisemmat pukuihin ja osaanottajien lukuisuuteen tungokseen asti katsoen, mutta tanssittiin kumminkin hywässä järjestyksessä ja, kuten ainakin pikkukaupungeissa, sulan tanssin wuoksi ja oikein sydämen pohjasta kunnes uusi päiwä alkoi koittaa.”


title: Pietari Brahen patsaat

text: Raahen patsas sijaitsee Raahen kirkon lähellä, Pekkatorin (aikaisemmin Isotori) keskellä. Pekkatori on Raahen palon jälkeen tehdyn Gustaf Odenwallin asemakaavan (1811) tärkein kokonaisuus. Pekkatorista piti tulla hallinto- ja kauppa-aukio. Torin ympäriltä luovutettiin tontit kaupungin huomattaville porvareille, jotka olivat raatimiehiä, kauppiaita ja laivanvarustajia. Pietari Brahen patsas muutti Raahen kaupunkikuvaa ja markkinat siirrettiin Rantatorille.


title: Pietari Brahen patsaat

text: Patsaan ympärille oli pystytetty neljä lyhtyä ”silmällä pitäen kulkewien turwallisuutta”. Jalustan ympärillä olevalla nurmikolla olevat, paksuilla ketjuilla yhdistetyt kivet ovat peräisin Pitkänkarin rannoilta. Veistoksen jalustassa lukee fraktuurakirjaimin "Pehr Brahe".


title: Pietari Brahen patsaat

text: Patsasta kutsutaan Raahessa "Raahen Pekaksi" tai "Pekaksi". Raahen kotiseutujuhlaa, Pekanpäiviä vietetään kesä-heinäkuun vaihteessa, jolloin patsas kukitetaan.


title: Pietari Brahen patsaat

text: Raahen ja Turun patsaiden Pietari Brahen "nuorekas mutta pönäkkä hahmo on pikkutarkan realistinen pukututkielma". Barokin ajan hallitsijan asu viittaa uusbarokkiin, joka oli suosittu ja muodikas kertaustyyli Euroopassa 1880-luvulla. Barokkityyli käytti liioiteltua liikettä ja selkeitä, helposti tunnistettavia yksityiskohtia draaman, jännitteen, rehevyyden ja mahtavuuden aikaansaamiseksi. Barokkia ylipäätään on pidetty hallitsijoiden ja vallan tyylinä.


title: Pietari Brahen patsaat

text: Walter Runeberg oli tehnyt kolme vuotta aikaisemmin (1885) myös isästään, runoilija J. L. Runebergista pronssiveistoksen Helsinkiin ja hieman pienemmän kopion siitä Porvooseen. Myös Turun Pietari Brahen patsas on Raahen ensiksi valmistuneen veistoksen kopio ja suurennos. Suurennos saatettiin tehdä pistesiirtolaitteella. Turun patsas on hieman korkeampi myös siksi, että hahmon hatussa on sulkia, jotka Raahen veistoksesta puuttuvat. Miekan terä suuntautuu Raahen patsaassa hieman eri suuntaan ja sen kahva on yksinkertaisempi kuin Turussa olevan. Tämä saattaa johtua kuitenkin siitä, että "Raahen Pekan" miekka varastettiin aikoinaan ja korjauksen yhteydessä kahvan muotoilua ehkä yksinkertaistettiin.


title: Pietari Brahen patsaat

text: Eroja on myös jalustojen muotoilussa. Turun veistosjalustan korniisi on laajempi kuin Raahessa ja Turussa sen alareunassa on hammaslista.


title: Pietari Brahen patsaat

text: Pronssitettuun kipsiin tehtyä suurikokoista mallia säilytetään Porvoon veistoskokoelmassa.


title: Pietari Brahen patsaat

text: Aloitteen Grännan Per Brahe-rintakuvan pystyttämiseksi teki paikallinen naisten yhdistys vuonna 1903. Pronssipatsaan teki kuvanveistäjä Börje Börjeson, joka käytti mallina Jeremias Falckin kuparipiirrosta ja David Beckin muotokuvaa. Hiekkakivisen jalustan teki Theodor Wåhlin. Patsas paljastettiin juhannuksena 1916. Patsas oli alun perin lähellä Brahegatania, mutta siirrettiin vuonna 1950 ylemmäksi torille.


title: Pietari Brahen patsaat

text: Eva Ryynäsen veistämä Pietari Brahen patsas valmistui Lieksaan (entinen Brahea) 1953 ja sijoitettiin Lieksan kirkon edustalle. Patsaan jalustassa on teksti: "Pietari Brahe perusti Brahean 1653". Patsas siirrettiin Hovilan puistoon vuonna 1956.


title: Pietari Brahen patsaat

text: Kajaanin perustajan Pietari Brahen valtakausi oli onnellista kehityksen aikaa erityisesti syrjäiselle Kainuulle ja Kajaanin linnalle. Pietari Brahen patsasta suunniteltiin Kajaanin Kruununpuodinmäelle suunnitellun kaupungintalon eteen vuonna 1949. Patsaskilpailun voitti kuvanveistäjä Yrjö Liipola. ja patsas julkistettiin vuonna 1954. Se sijoitettiin aluksi Kruununpuodinmäelle Ämmäkosken viereen. Vuonna 1976 teos siirrettiin Kauppatorille, joka oli uusittu kaupungin 325-vuotisjuhlien kunniaksi. Sieltä se katselee Kajaanin kaupunginteatteriin päin.


title: Pietari Brahen patsaat

text: Pietari Brahen perustamassa Kuopiossa paljastettiin Olli Halosen "Pietari Brahen muistomerkki" vuonna 1985. Kiveen ja pronssiin veistetetyssä, Piispanpuistossa sijaitsevassa teoksessa lukee "Kuopion kaupungin perustaja Pietari Brahe 1602-1680". Kuopion Väinölänniemen kaupunginosassa, Väinölänniemen kaupunkipuiston naapurina Kuopionlahden suuntaan sijaitsee Brahenpuisto, jonka reunaa kulkee Brahenkatu.


title: Valuva taivas

text: Valuva taivas on suomalaisen Neljä Ruusua -yhtyeen kymmenes studioalbumi, joka julkaistiin marraskuussa 2001. Levyn on tuottanut Rauli Eskolin. Albumin kansikuva maalattiin helsinkiläisen kerrostalon kylkeen syyskuussa 2001. Sittemmin tilalle on rakennettu uusi kerrostalo. Levyn bonuspainos sisälsi myös instrumentaali-CD:n "Autere". "Valuva taivas" nousi parhaimmillaan Suomen virallisen albumilistan neljännelle sijalle. Yhteensä listaviikkoja levylle kertyi 19. Vuonna 2002 albumi ylitti platinarajan, ja sitä on myyty yhteensä yli 35 000 kappaletta.


title: Valuva taivas

text: ”Missä vaan” julkaistiin albumin ensimmäisenä singlenä, ja se nousi singlelistan 12. sijalle, radiosoittolistan toiselle sijalle ja Rumban 50 Hittiä -listan sijalle viisi. Levyn nimikkokappale nousi myös radiolistan toiselle sijalle ja 50 Hittiä -listan viidenneksi. Kappaleeseen kuvattiin myös Toni Haaksiluodon ja Henri Anderssonin ohjaama musiikkivideo. Kolmas single ”Nuoli ja sydän” nousi radiolistan sijalle yhdeksän ja 50 Hittiä -listan sijalle 20. ”Yhtyneet” julkaistiin albumin neljäntenä singlenä.


title: Valuva taivas

text: Kaikki san. Ilkka Alanko, säv. Kode Koistinen sekä sov. Neljä Ruusua ja Rauli Eskolin, ellei muuta mainittu.


title: Valuva taivas

text: Soundin Pertti Ojala koki albumin olevan ”hyvä” muttei ”erinomainen”. Hän totesi levyn olevan ”kelvollinen, mutta ainakin parin asian suhteen sen verran ristiriitainen laulukokoelma, että kokonaisuutta ei voi noteerata Neljän Ruusun luomisvoiman huipentumaksi”. Myös Rauli Eskolinin tuotanto ja Ilkka Alangon sanoitukset herättivät kritiikkiä. Ojala kuitenkin nosti levyn nimikkokappaleen, ”Onnelan” ja ”Missä vaan” albumin kohokohdiksi.


title: Valuva taivas

text: Neljä Ruusua


title: Valuva taivas

text: Tuotanto


title: Monografia

text: Monografia on yhden tai useamman kirjoittajan tiettyyn tutkimukseen perustuvasta aiheesta laatima teos, joka julkaistaan useimmiten yhtenä niteenä, mutta voi joskus sisältää useammankin niteen. Tavanomaisin monografia on opinnäyte ja erityisesti väitöskirja. Kokoomateoksesta kuten artikkelikokoelmasta monografia eroaa juuri aiheen käsittelyn yhtenäisyyden vuoksi. Koska monografia on tutkimusjulkaisuna yhtenäinen ja itsenäinen, siinä pitää tarkastella tutkimukseen liittyvät menetelmät ja tulokset kokonaisuudessaan, samoin yleensä aiemmat tutkimukset samasta aiheesta pääpiirteissään. Monografian julkaisijoiden ei silti tarvitse referoida erityisesti omia aiempia samaa aihetta koskevia tutkimuksiaan, vaan viitata niihin tarvittaessa samoin kuin muihinkin lähteisiin.


title: Monografia

text: Kirjastotieteessä monografialla on laajempi merkitys, tarkoittaen julkaisua joka on yhdessä tai useammassa nidoksessa. Täten se eroaa sarjajulkaisusta kuten sanomalehdestä, aikakauslehdestä tai aikakausjulkaisusta.


title: Kreodontit

text: Kreodontit (Creodonta), oli suuri nisäkäspetojen lahko, jonka jäsenet muistuttivat koiria, kissoja ja hyeenoja. Ne ilmestyivät paleogeenikauden keskivaiheilla noin 60 miljoonaa vuotta sitten, mutta eivät pärjänneet kehittyneemmille petonisäkkäille kuten kissaeläimille, vaan katosivat myöhäisellä mioseenikaudella noin seitsemän miljoonaa vuotta sitten. Kreodonteilla oli myöhempiä petoeläimiä pienemmät aivot ja niiden hampaat olivat hieman erilaiset. Myös niiden jalkojen luissa oli eroja verrattuna myöhempiin petoeläimiin.


title: Oral Roberts

text: Granville ”Oral” Roberts (24. tammikuuta 1918 – 15. joulukuuta 2009) oli yhdysvaltalainen evankelista. Hän oli helluntaiherätyksen jäsen.


title: Oral Roberts

text: Roberts syntyi Pontotocin piirikunnassa Oklahomassa. Hänen äitinsä oli 1/4-cherokee. Roberts opiskeli Oklahoma Baptist Universityssä sekä Phillips Universityssä. Hän eli avioliitossa vuodesta 1938 saarnaajan tyttären Evelynin kanssa kunnes vaimo kuoli 4. toukokuuta 2005.


title: Oral Roberts

text: Robertsista tuli tunnettu televisioevankelista, ja hän myös julkaisi toistasataa kirjaa. Niiden joukkoon kuuluu omaelämäkerta "Expect a Miracle". Hän perusti Oral Roberts Evangelistic Associationin ja vuonna 1963 Oral Robertsin yliopiston Tulsaan. Opisto sai ensimmäiset opiskelijansa 1965. Opiskelijoiden tuli vakuuttaa, etteivät he juoneet, polttaneet, tanssineet tai harrastaneet esiaviollista seksiä. Osana Oral Roberts Evangelistic Associationia toimii lisäksi Abundant Life Prayer Group.


title: Oral Roberts

text: Vuonna 1977 Roberts näki omien sanojensa mukaan 900 jalan korkuisen Jeesuksen, joka kehotti häntä perustamaan City of Faith Medical and Research Centerin Tulsaan, Oklahomaan. Se rakennettiin vuosina 1979–1981 ja oli toiminnassa vuoteen 1989. Robertsilla on kaksi elossa olevaa lasta, Richard ja Roberta. Tytär Rebecca menehtyi lento-onnettomuudessa 11. helmikuuta 1977 ja vanhin poika Ronald teki itsemurhan kesäkuussa 1982. Vuonna 1983 Roberts väitti nähneensä Jeesuksen, joka oli kehottanut häntä kehittämään hoitokeinon syöpään.


title: Oral Roberts

text: Vuonna 1987 Oral Roberts väitti herättäneensä lapsen kuolleista. Hänen poikansa Richard vahvisti väittämän. City of Faith Medical Center menetti yksin vuonna 1986 10,7 miljoonaa dollaria varoistaan. Vuonna 1987 Roberts julisti televisiossa, että ellei hän saa pääomaa korotettua maaliskuuhun mennessä kahdeksalla miljoonalla dollarilla, Jumala ”kutsuisi hänet kotiin”. Hän kuitenkin onnistui tavoitteessaan ja jopa ylitti kahdeksan miljoonaa. City of Faith Medial Center lopetti toimintansa vuonna 1989.


title: Oral Roberts

text: Roberts väitti vuonna 2004 televisiossa saaneensa näyn, jossa New Yorkia ympäröi tumma pilvi. Tämä kuvasti hänen mukaansa Kristuksen pikaista paluuta.


title: Oral Roberts

text: Roberts jäi leskeksi 4. toukokuuta 2005 kaikkiaan 66 avioliittovuoden jälkeen.


title: Lentolaivue 44

text: Lentolaivue 44 oli Suomen ilmavoimien kaukotoimintalentolaivue, joka perustettiin vuonna 1934. Laivue osallistui talvi-, jatko- ja Lapin sotiin osana Lentorykmentti 4:ää. Laivue lakkautettiin Pariisin rauhansopimuksen seurauksena vuonna 1948.


title: Lentolaivue 44

text: 30. kesäkuuta 1933 ilmavoimiin perustettiin kiinteät lentoasemat. Viipurissa toimineen 1. Erillisen Merilentolaivueen pohjalta muodostettiin Lentoasema 6, jonka lentäväksi yksiköksi muodostettiin ilmavoimien komentajan päiväkäskyllä 10. lokakuuta 1934 Lentolaivue 44. Laivueen ensimmäisenä komentajana toimi majuri Axel Nystedt. Laivueen kalustona oli vuoteen 1937 saakka Junkers K 43 -koneet. Vuoden 1937 lopulla laivue vastaanotti uudeksi kalustokseen Britanniasta hankittuja Bristol Blenheim -pommikoneita ja siirtyi samalla Viipurista Immolaan, mistä laivue siirtyi juuri ennen talvisotaa uuteen Luonetjärven tukikohtaan.


title: Lentolaivue 44

text: Talvisodan alkaessa majuri Erik Stenbäckin komentamalla laivueella oli kahdeksan lentokuntoista Blenheimiä, joilla suoritettiin tiedustelu- ja pommituslentoja. Laivue siirtyi Joroisiin 6. joulukuuta, josta se suoritti, yleensä yksittäisin konein, tiedustelua ja häirintäpommituksia Laatokan koillispuolelle. Vuoden 1940 alussa laivue sai täydennyksenä Lentolaivue 46:lta viisi Blenheim Mk.I -konetta. 27. helmikuuta koko Lentorykmentti 4:n toiminta suunnattiin Karjalankannakselle, jossa Lentolaivue 44 suoritti sodan loppuun asti pommituksia etenevää vihollista vastaan. Laivue suoritti talvisodassa 209 sotalentoa menettäen sotatoimissa kolme konetta ja viisi lentävään henkilökuntaan kuuluvaa kaatuneina.


title: Lentolaivue 44

text: Välirauhan alettua, toukokuussa 1940, laivue siirrettiin Luonetjärveltä Kemiin, josta se siirrettiin kesäkuussa 1941 Ruoveden lähistölle, Siikakankaalle. Kalustona laivueella oli jatkosodan alkaessa edelleen Blenheim-koneet, joita oli lentokuntoisena yhdeksän kolmessa lentueessa. Laivue pommitti kenttäarmeijan valmistautuessa hyökkäykseen vihollisen materiaalikuljetuksia ja liikenneyhteyksiä, kunnes se siirrettiin 4. heinäkuuta 1941 ilmavoimien komentajan alaisuuteen. Uudesta tukikohdastaan Mikkelistä laivue suoritti pommitustehtävien ohella tiedustelu- ja valokuvauslentoja sekä Laatokan Karjalaan että Karjalankannakselle.


title: Lentolaivue 44

text: Kenttäarmeijan edettyä tavoitteisiinsa Kannaksella laivue siirtyi tukemaan syyskuun alussa Karjalan Armeijan hyökkäystä Petroskoin suunnalla. Hyökkäyksen edetessä laivue siirtyi uuteen tukikohtaansa Onttolaan, josta se toimi koko loppusodan ajan. 30. joulukuuta 1941 laivueen uudeksi komentajaksi saapui majuri Birger Gabrielsson. Laivue suoritti koko vuoden 1942 ajan Lentorykmentti 4:n mukana pommituksia kohteenaan muun muassa vihollisen lentokentät ja kuljetusverkosto. Vuoden 1943 alkupuolella laivue sai uudeksi kalustokseen saksalaiset Junkers Ju 88 -koneet. Uuden, Blenheim-koneeseen verrattuna teknisesti vaativamman Junkers-koneen käyttökoulutukseen kului aikaa niin, että laivue ehti vuonna 1943 suorittaa vain muutamia sotalentoja, mainittavimpana näistä Lehdon partisaanikylän sekä Lavansaaren lentokentän pommitukset. 14. helmikuuta 1944 laivueen nimeen lisättiin tehtävää kuvaava etuliite, jolloin uudeksi nimeksi tuli Pommituslentolaivue 44. Laivueen komentaja vaihtui 23. helmikuuta, uudeksi komentajaksi määrättiin majuri Tauno Meller. Alkuvuosi oli maarintamalla edelleen hiljainen, laivueen merkittävin pommitustehtävä oli Kasimovon lentotukikohdan pommitus 9. maaliskuuta.


title: Lentolaivue 44

text: Neuvostoliiton suurhyökkäyksen alettua Karjalankannaksella kesäkuussa 1944 laivueen pommituslennot suuntautuivat aluksi Kuuterselän alueelle ja Kivennavalle sekä Viipurinlahdelle. Venäläisten hyökkäyksen edetessä lennettiin Talin-Ihantalan alueelle sekä Vuosalmelle. Pommituslentoja lennettiin kaikin käytettävissä olevin voimin useita kertoja päivässä, sään salliessa myös öisin. Tästä huolimatta laivue menetti sotatoimissa kesällä 1944 vain yhden koneen miehistöineen. Koko jatkosodan aikana laivue menetti sotatoimissa seitsemän konetta ja kuusitoista lentävään henkilökuntaan kuuluvaa kaatuneina.


title: Lentolaivue 44

text: Aselevon alettua syyskuussa 1944 laivue siirtyi Rissalaan ja aloitti 2. lokakuuta pommituslennot Lapin sodassa saksalaisten sotilaskuljetuksia vastaan. Saksalaisten vetäytyessä laivue siirtyi 17. lokakuuta Rissalasta Kemiin, mistä se lensi pommitus- ja tiedustelulentoja sodan loppuun asti. Lapin sodassa laivue menetti kaksi konetta ja kaatuneina viisi lentävään henkilökuntaan kuuluvaa. Laivueen nimi muutettiin rauhanajan organisaation mukaiseksi 4. joulukuuta Pommituslentolaivue 43:ksi. Laivue lensi Lapin sodan viimeisen lennon 4. huhtikuuta 1945, kyseessä oli tiedustelulento, koneena JK-268 ja kohteena muun muassa Nordreisa.


title: Lentolaivue 44

text: Laivue jäi sotatoimien päätyttyä Kemiin, josta se siirtyi elokuussa 1946 Luonetjärvelle. Laivue jatkoi koulutustoimintaa Junkers Ju 88 -kalustolla kesään 1948 asti, jolloin Pariisin rauhansopimuksen nojalla sisäisillä pommiripustimilla varustetut koneet poistettiin käytöstä ja lennettiin varikoille poistoa varten. Ilman lentokalustoa jäänyt laivue lakkautettiin 15. syyskuuta 1948.


title: Gary Brooker

text: Gary Brooker (s. 29. toukokuuta 1945 Hackney, Lontoo, Englanti) on Procol Harumin perustajajäsen, kosketinsoittaja, laulaja ja lauluntekijä.


title: Leningradin ja Turun ystävyyden patsas

text: Leningradin ja Turun ystävyyden patsas on Turun Puolalanpuistossa sijaitseva patsas. Patsaan on valmistanut Antti Louhisto vuosina 1967–1968 ja se paljastettiin 19. toukokuuta 1969. Teos pystytettiin Turun ja Leningradin (nyk. Pietari) 15 vuotta kestäneen ystävyyskaupunkitoiminnan kunniaksi.


title: Leningradin ja Turun ystävyyden patsas

text: Patsaassa kuvataan neljää toisiaan halaavaa ja tervehtivää ihmishahmoa.


title: Leningradin ja Turun ystävyyden patsas

text: Leningradin ja Turun ystävyyden patsas on valmistettu pronssista ja se on korkeudeltaan 2,5 metriä. Patsaan jalusta on Vehmaalta louhittua punaista graniittia ja sen korkeus on puoli metriä.


title: Aino (patsas)

text: Aino on Matti Hauptin suunnittelema, vuonna 1950 valmistunut patsas. Se sijaitsee Turun Asemanpuistossa. Patsas paljastettiin 6. syyskuuta 1951. Sen lahjoittivat kaupungille Leo ja Regina Wainsteinin säätiö ja Turun Verkatehdas Oy.


title: Aino (patsas)

text: Aino-patsaan korkeus on 1,7 metriä ja se on valmistettu pronssista. Patsaan matala jalusta on muurattu luonnonkivestä. Kalevala-aiheisen patsaan edustalla on mosaiikkikuviolla koristeltu vesiallas. Myös mosaiikkikuvion on suunnitellut Matti Haupt.


title: Aino (patsas)

text: Asemanpuistossa sijaitsevan patsaan lisäksi Turun kaupungille lahjoitettiin samalla myös marmorista veistetty Aino-veistos. Se sijaitsee nykyisin Valtion virastotalossa.


title: Agritubel

text: Agritubel Pro Cycling Team (UCI-tunnus AGR) oli ranskalainen maantiepyöräilyn ammattilaistalli, joka toimi vuosina 2005–2009. Tallin pääsponsori, Agritubel, on maailmanlaajuinen maataloudessa käytettävien metallituotteiden valmistaja. Tallin johtajana toimi David Fornes.


title: Agritubel

text: Agritubel kilpaili pääasiassa UCI Europe Tour -sarjassa, mutta sai villillä kortilla osallistumisoikeuden vuosien 2006, 2007, 2008 ja 2009 Ranskan ympäriajoon. Vuonna 2006 tallin ajajat kilpailivat useissa UCI ProTour-sarjan kilpailuissa, mukaan lukien Pariisi–Nizza-ajo, La Flèche Wallonne, Liège-Bastogne-Liège ja Critérium du Dauphiné Libéré.


title: Mario Cipollini

text: Mario Cipollini (s. 22. maaliskuuta 1967 Lucca) on entinen italialainen maantiepyöräilijä, joka on tunnettu parhaiten hyvästä loppukirikyvystään sekä pitkästä urasta. Cipollini saavutti uransa ensimmäisen ammattilaisvoiton vuonna 1989 ja viimeisen vuonna 2005. Urallaan hän voitti yhteensä 191 kilpailua. Hän on myös värikäs persoona ja saanut lempinimekseen "Il Re Leone", "Leijonakuningas".


title: Mario Cipollini

text: Cipollinin uran huippuhetkiin kuuluvat maantieajon maailmanmestaruus vuodelta 2002, Milano–San Remo-kilpailun voitto samalta vuodelta ja yhteensä 42 etappivoittoa Italian ympäriajossa. Cipollinin 42. etappivoitto vuonna 2003 rikkoi aiemman Alfredo Bindan hallussa vuodesta 1933 olleen ennätyksen. Cipollini voitti myös 12 etappia Ranskan ympäriajossa ja 3 etappia Espanjan ympäriajossa. Vuoden 1999 Ranskan ympäriajossa Cipollini ajoi pääjoukon kärjessä ja teki ennätyksen kilpailun historian nopeimmasta etapista. 195 kilometrin mittaisen etapin keskinopeus oli yli 50 km/h. Hän voitti kilpailussa yhteensä 4 etappia ja teki ennätyksen peräkkäisten etappivoittojen määrässä. Gent-Wevelgem-kilpailun hän voitti kolmesti, vuosina 1992, 1993 ja 2002, mikä sekin on ennätys.


title: Mario Cipollini

text: Uransa huippuhetkinä Cipollinin huippunopeus oli muiden saavuttamattomissa ja hänen sanotaan olleen ensimmäinen ajaja, jonka ympärille rakentui ns. kirijuna, jonka tavoitteena oli saada Cipollini mahdollisimman hyviin asetelmiin varsinaista loppukiriä ajatellen. Saeco/Cannondale-tallin ajajien punaisten paitojen muodostama näky pääjoukon kärjessä oli hyvin tavallinen suurten ympäriajojen tasamaaetappien loppuvaiheissa 1990-luvun loppupuolella. Apuajajat pitivät pääjoukon nopeuden mahdollisimman kovana pyrkien estämään irtiottojen syntymisen ja takaamaan sen, että loppusuoran alussa Cipollini oli ainoa ajaja, joka pystyi ylläpitämään samaa nopeutta. Toimintatavalla oli varsin merkittävä vaikutus tallien taktiikkaan loppukiritilanteissa ja se loi uuden kiriajajien sukupolven, johon kuuluu muun muassa Alessandro Petacchi.


title: Mario Cipollini

text: Kauden 2002 alussa Cipollini voitti Milano–San Remo ja Gent-Wevelgem-kilpailut uudessa Acqua-Sapone-tallissa. Talli ei kuitenkaan saanut osallistumisoikeutta Ranskan ympäriajoon ja Cipollini päätti lopettaa uransa. Italian maajoukkueen pyöräilyvalmentaja Franco Ballerini sai kuitenkin houkuteltua hänet jatkamaan uraansa. Bellerini rakensi vuoden 2002 maailmanmestaruuskilpailujen joukkueen Cipollinin ympärille ja joukkueen virheetön suoritus toi loppukirissä ratkaistussa kilpailussa Cipollinille maailmanmestarin sateenkaaripaidan.


title: Mario Cipollini

text: Vuoden 2003 Italian ympäriajossa Cipollini keskittyi voittamaan Alfredo Bindan ennätyksen 41 etappivoitosta pukeutuneena maailmanmestarin paitaan. Nuori italialainen kiriajaja Alessandro Petacchi melkein esti ennätyksen saavuttamisen, mutta useiden yritysten jälkeen Cipollini pystyi rikkomaan ennätyksen. Heti seuraavalla etapilla hän kuitenkin joutui keskeyttämään kilpailun kaaduttuaan loppukirissä sateen kastelemalla tiellä. Myöhemmin hän on sanonut, että tuo kolari käytännössä lopetti hänen uransa. Cipollinin talli Domina Vacanze jäi jälleen kerran Ranskan ympäriajon ulkopuolelle, ja Cipollini kommentoi tapahtunutta sanoen kilpailujärjestäjien halveksivan sateenkaaripaitaa. Hän osallistui italian ympäriajoon vielä seuraavana vuonna. Vuoden 2004 Italian ympäriajo on ainoa kerta, jolloin Cipollini ei saavuttanut yhtään etappivoittoa.


title: Mario Cipollini

text: Cipollini myönsi avoimesti, että hän ei pitänyt vuoristonousuista ja raivostutti monia pyöräilyn puhdasoppisuuden kannattajia keskeyttämällä suuret ympäriajot heti tasamaaetappien jälkeen ennen vuoristoetappeja.


title: Mario Cipollini

text: Cipollini tuli tunnetuksi myös ylellisestä vaatemaustaan, erityisesti kilpailuvaatteissa. Cipollini pukeutui usein mittatilauksena tehtyihin kilpailuasuihin, joista parhaiten muistettuja ovat lihaspuku (), seepra () ja tiikeri () painatukset sekä futuristinen vuoden 1982 Tron-elokuvan inspiroima asu (). Kilpailujen ulkopuolella Cipollini ja Saeco-tallin muut jäsenet herättivät huomiota pukeutumalla antiikin roomalaisten tapaan juhliakseen Julius Caesarin syntymäpäivää ja Cipollinin neljättä peräkkäistä Ranskan ympäriajon etappivoittoa vuoden 1999 Ranskan ympäriajon lepopäivänä. Cipollini sai sakot pukeuduttuaan kokonaan keltaiseen ajoasuun johtaessaan Ranskan ympäriajoa.


title: Mario Cipollini

text: Hänen temppunsa olivat usein suosittuja ihailijoiden keskuudessa, mutta valitettavan usein rikkoivat UCI:n sääntöjä ja Cipollini ja hänen talli joutuivat maksamaan tuhansia Sveitsin frangeja sakkoina (toisaalta Cipollinin lihaspuku tuotti hyväntekeväisyyshuutokaupassa satakertaisen summan sakkoon verrattuna). Jotkin kisajärjestäjät, erityisesti Ranskan ympäriajon järjestäjä Jean-Mariel Leblanc olivat erityisen loukkaantuneita Cipollinin tempauksista eikä hän päässyt osallistumaan Ranskan ympäriajoon vuosina 2000–2003, huolimatta siitä, että Cipollini oli vuonna 2003 hallitseva maailmanmestari. Vuonna 2003 Cipollini vihastutti Espanjan ympäriajon järjestäjät keskeytettyään kilpailun heti prologin jälkeen. Talli oli saanut osallistumisoikeuden sillä ehdolla, että Cipollini oli mukana. Cipollini puolustautui vetoamalla olevansa vielä toipumassa loukkaantumisesta, eikä häntä näin ollen olisi pitänyt pakottaa kilpailemaan.


title: Mario Cipollini

text: Cipollinin saavutukset pyöräilyssä jäivät välillä hänen elämäntapojensa varjoon. Hänen pituutensa, komea ulkoasu ja hiustyylinsä ansaitsivat hänelle lempinimen "Leijonakuningas" ja hän mielellään hyväksyi myös muita lempinimiä kuten Super Mario ja Mario Mahtava. Hänen vaatekaappinsa sisälsi satoja pukuja, solmioita ja kenkiä, joista useimpia hän ei käyttänyt kertaakaan. Vuonna 2002 Cipollini pidätettiin harjoittelusta moottoritiellä. Sakon yhteydessä hän kommentoi, että moottoritie oli ainoa paikka, jossa hän turvallisesti pystyi ajamaan huippunopeuttaan. Hän sai runsaasti kritiikkiä tempuistaan, mutta hän vastasi ansainneensa runsaasti näkyvyyttä sponsoreilleen.


title: Mario Cipollini

text: Huolimatta siitä, että hän oli suurimman osan urastaan naimisissa, pidettiin Cipollinia seksisymbolina. Mielikuvaa eivät ainakaan heikentäneet lausunnot, joissa Cipollini kertoi, että ellei hän olisi ammattilaispyöräilijä olisi hän ollut pornotähti ja että hän halusi kuolla orgioissa. Cipollinin mystisyys ja julkisuuskuva tekivät hänestä ainutlaatuisen markkinavoiman, jollaiseen Lance Armstrongin ohella ei ole kyennyt yksikään toinen pyöräilijä.


title: Mario Cipollini

text: Toinen erityisesti pyöräilyn sisäpiiriläisten suosima varsin suosittu näkemys on, että Cipollinin hohdokas julkisuuskuva oli vain tarkkaan harkittu harhautus. Tarkoituksena oli saada kilpakumppanit hämmennyksiin jatkuvilla Cipollini-aiheisilla uutisilla ja antamalla kuva, jonka mukaan Cipollini pystyi juhlimaan läpi yön ja silti voittamaan kilpailun seuraavana päivänä. Todellisuudessa Cipollinin pitkä ura ja jatkuvasti saavutetut voitot viittaavat siihen, että hän oli yksi ahkerimmista ja kovimmin harjoitelleista pyöräilijöistä.


title: Mario Cipollini

text: Suhteessa muihin pyöräilijöihin Cipollini oli varsin nöyrä. Voitettuaan Afredo Bindan ennätyksen hän huomautti, että olisi ollut onnellinen jos olisi kelvannut edes kiillottamaan Bindan kenkiä. Kommentoidessaan Marco Pantanin kuolemaa vuonna 2004 Cipollini sanoi tapauksen olevan jättimäinen tragedia kaikille pyöräilyssä mukana olevilla.


title: Mario Cipollini

text: Vannottuaan useaan kertaan lopettavansa uransa, Cipollini lopulta vuonna 2005 viikkoa ennen Italian ympäriajon alkua kertoi lopullisesta päätöksestään. Hänen joutsenlaulukseen muodostui seremoniallinen prologi, jossa hän oli pukeutunut hohtavaan vaaleanpunaiseen pukuun, johon oli painettu kaikki hänen 42 etappivoittoaan.


title: Mario Cipollini

text: Cipollini teki paluun ammattipyöräilykilpailuihin vuoden 2008 Kalifornian ympäriajossa yhdysvaltalaisessa "Rock Racing" -tallissa . Paluu jäi kuitenkin lyhyeksi.


title: Jacqui Smith

text: Jacqueline "Jill" Smith (s. 3. marraskuuta 1962) on brittiläinen Labour-puolueen poliitikko. Hän istui vuodesta 1997 parlamentin alahuoneen, House of Commonsin, jäsenenä Redditchistä ja nousi 28. kesäkuuta 2007 maansa sisäministeriksi. Smith erosi ministerin paikalta kesäkuussa 2009 Britannian parlamentin kulukorvausskandaalin vuoksi. Parlamentin jäsenenä hän toimi toukokuuhun 2010, jolloin hän menetti paikkansa hävittyään parlamenttivaaleissa konservatiivien Karen Lumleylle.


title: Jacqui Smith

text: Smith syntyi Malvernissa, Worcestershiressä, ja opiskeli filosofiaa, politiikkaa ja taloustieteitä Oxfordin yliopiston Hertford Collegessa. Hän on naimisissa ja hänellä on kaksi poikaa. Hänet otettiin vuonna 2003 Privy Councilin jäseneksi.


title: Jacqui Smith

text: Smith ilmoitti 18. heinäkuuta 2007 harkitsevansa kannabiksen vaarallisuusluokituksen nostamista ja siten sen hallussapidosta koituvien tuomioiden koventamista. 19. heinäkuuta hän tunnusti itse kokeilleensa kannabista opiskeluvuosinaan.


title: Sielunhoito

text: Sielunhoito on uskonnollisen yhteisön piirissä harjoitettavaa, psyykkiseen kokemistodellisuuteen kohdistuvaa auttamista. Sielunhoito voi sisältää mm. kuuntelemista ja rukousta. "Sielunhoito" eroaa psykoterapiasta ja ne ovat verrattain epäyhtenäisiä ilmiöitä. Niitä yhdistävät toisiinsa kuitenkin psykologisen tiedon ja menetelmien hyväksikäyttö. Ne poikkeavat toisistaan myös viitekehyksensä ja toimintaympäristönsä suhteen.


title: Sielunhoito

text: Sielunhoitaja Erik Ewaldsin mukaan sielunhoitajana voi toimia vain tunnustava kristitty. Ratkaisevaa on henki, jossa asia hoidetaan. Sielunhoitajalta edellytetään tietynlaista "kypsyyttä" kyetäkseen tunnistamaan lähimmäisen heikkouden, hänen pitää kyetä tunnistamaan myös omat heikkoutensa, ristiriitansa ja kompleksinsa.


title: Sielunhoito

text: Sielunhoito ja terapia käyttävät keskustelua auttavan ja autettavan välillä. Usein autettava on yksinäinen ihminen, joka on rohkaistunut kääntymään lähimmäisen puoleen. Keskustelun tulisi olla avointa ja luottamuksellista. Sielunhoitajan ei tulisi moralisoida. Jos sielunhoitaja kokee tarvetta ottaa kantaa sielunhoitokeskusteluissa ilmenneisiin asioihin tai toimia jopa tuomarina, on hän käsittänyt tehtävänsä täysin väärin. Moralismista luopuminen ei kuitenkaan tarkoita moraalista luopumista, koska sielunhoidossa on tarkoitus saada ihminen toimimaan moraalisesti.


title: Sielunhoito

text: Sielunhoitoa tutkitaan Suomessa yliopistojen teologisten tiedekuntien käytännöllisen teologian laitoksissa. Pastoraalipsykologia tutkii sielunhoitoa ilmiönä, laatii siitä teoriaa ja antaa sitä koskevaa opetusta.


title: Sielunhoito

text: Pastoraalipsykologian aputieteitä ovat psykologia ja psykiatria. Lisäksi pastoraalipsykologian rajapinnassa on pastoraaliteologia.


title: Valtion virastotalo (Turku)

text: Valtion virastotalo on Turussa sijaitseva virastorakennus. Rakennus valmistui vuonna 1967 ja sen ovat suunnitelleet arkkitehdit Risto-Veikko Luukkonen ja Helmer Stenros. Se sijaitsee Aurajoen rannassa, Turun kaupunginteatterin ja Wäinö Aaltosen museon välissä.


title: Valtion virastotalo (Turku)

text: Virastotalossa on 10 kerrosta ja sen bruttopinta-ala on noin 28 000 neliömetriä. Rakennuksen omistaa nykyisin Senaatti-kiinteistöt. Rakennusta peruskorjattiin laajasti vuosina 2009–2012.


title: Valtion virastotalo (Turku)

text: Rakennuksen edessä olevassa puistossa on Terho Sakin Soihtu-niminen suihkukaivoveistos ja Mariella Bettineschin Carro Celeste.


title: I Walk the Line

text: I Walk the Line voi tarkoittaa ainakin seuraavia:


title: Soihtu (Terho Sakin veistos)

text: Soihtu on Terho Sakin suunnittelema, vuonna 1975 paljastettu suihkukaivoveistos. Se sijaitsee Turussa Valtion virastotalon edustalla.


title: Soihtu (Terho Sakin veistos)

text: Veistos on valmistettu pronssista ja se on viiden metrin korkuinen. Veistosta ympäröivä suihkukaivorakennelma on valmistettu betonista ja päällystetty mustagraniittilevyillä.


title: Soihtu (Terho Sakin veistos)

text: Teos paljastettiin Turun päivänä 21. syyskuuta 1975 ja sen on Turun kaupungille lahjoittanut Wihurin säätiö.


title: Marca

text: Marca on Espanjassa päivittäin ilmestyvä urheiluaiheinen sanomalehti. Lehden päätoimitus sijaitsee maan pääkaupungissa Madridissa.


title: Marca

text: "Marca" perustettiin vuonna 1938, ja vuodesta 1984 se on kuulunut Recoletos-yhtymään. Lehden päivittäinen levikki on keskimäärin yli 300 000 (2006), joka tekee siitä Espanjan luetuimman urheilulehden ja kolmanneksi luetuimman sanomalehden. Uutisoinnissaan lehti keskittyy pääasiassa Espanjan suosituimpaan urheilulajiin jalkapalloon ja madridilaisseuroihin Realiin ja Atléticoon. Lehdestä ilmestyy päivittäin yhteensä 14 alueellista painosta.


title: Marca

text: "Marcan" verkkosivusto aukesi vuonna 1995, ja se on Espanjan vierailluin urheiluaiheinen verkkosivusto noin viidellä miljoonalla kuukausittaisella kävijällään. Helmikuusta 2001 lehdellä on ollut myös oma radioasema Radio Marca, joka lähettää ohjelmaa 24 tuntia vuorokaudessa.


title: Marca

text: "Marca" palkitsee jokaisen jalkapallokauden parhaita seuraavasti:


title: Calypso Rose

text: McArtha Lewis eli Calypso Rose (s. 27. huhtikuuta 1940) on trinidadtobagolainen calypsomuusikko.


title: Calypso Rose

text: Calypso Rose syntyi Bethelissä, Tobagon saarella, ja vietti lapsuutensa varhaisimmat vuodet ahtaissa oloissa – hänen kotitalonsa kaikki 19 asukasta nukkuivat samassa makuuhuoneessa. Yhdeksänvuotiaana hän muutti setänsä luokse Baratariaan, Port of Spainin itäpuolelle Trinidadin saarelle.


title: Calypso Rose

text: Calypso Rose alkoi kirjoittaa lauluja 15-vuotiaana ja on kirjoittanut niitä tähän mennessä kaikkiaan yli 800. Niistä tunnetuimpia ovat ”Fire in Me Wire” (1966) ja ”Tempo”, jolla hän voitti "Carnival Road Marchin" 1977. Hän voitti "Road Marchin" ja ”calypsokuningattaren” kruunun myös vuonna 1978 sekä lisäksi muun muassa Sunshine-palkinnon 1989 ja Trinidad ja Tobagon Hummingbird-mitalin 2000.


title: Calypso Rose

text: Bonnie Raitt on tulkinnut Rosen laulun ”Weh She Go Do” omalla albumillaan "Takin’ My Time" (1972). Rosesta tuli Belizen kunniakansalainen vuonna 1982. Hän sairasti rintasyövän, mutta toipui lokakuussa 1996 suoritetun leikkauksen turvin.


title: Cryptoclidus

text: Cryptoclidus (joskus virheellisesti "Cryptocleidus") on keskijurakaudella elänyt joutsenliskosuku. Se oli noin neljä metriä pitkä. Sen aika jäykällä kaulalla oli mittaa 2 metriä ja sitä käytettiin kalanpyynnissä. "Cryptocliduksen" suussa oli noin 100 terävää ja neulamaista hammasta, jotka menivät lomittain ja muodostivat eräänlaisen vankilan, josta saalis ei päässyt pakoon. Sen fossiileja on löydetty Ranskasta, Englannista, Venäjältä ja Etelä-Amerikasta.


title: Cryptoclidus

text: "Cryptoclidus" esiintyy sarjan "Matkalla dinosaurusten kanssa" toisessa osassa.


title: Taj Mahal Palace

text: Taj Mahal Palace on viktoriaanisista aikakautta edustava hotelli Mumbaissa Intiassa. Se on yksi Intian vanhimmista hotelleista.


title: Taj Mahal Palace

text: Hotelli edustaa kahta erilaista arkkitehtuurin aikakautta. Vanha hotellirakennus edustaa ns. viktoriaanista tyylisuuntaa, johon on sekoitettu intialaista arkkitehtuurityyliä. Vanhan hotellirakennuksen vieressä sijaitseva moderni tornirakennus edustaa puolestaan modernia tyyliä.


title: Taj Mahal Palace

text: Taj Mahal Palace -hotellin rakennutti intialainen suurliikemies Jamsetji Tata. Se avattiin 16. tammikuuta vuonna 1903. Tata päätti perustaa oman hotellin, joka olisi kaikille avoin. Siihen aikaa useimpiin siirtomaa-aikaisen Intian hotelleihin ei päästetty intialaisia, vaan ne olivat varattuja vain länsimaalaisille. Rakennuksen suunnittelivat intialaiset arkkitehdit Sitaram Khanderao Vaidya ja D. N. Mirza, mutta rakennustyön vei loppuun englantilainen insinööri W. A. Chambers. Rakennustyöt maksoivat 42 100 000 rupiaa. Ensimmäisen maailmansodan aikana hotelli toimi 600-paikkaisena sairaalana.


title: Taj Mahal Palace

text: Hotellista tuli myöhemmin Brittiläisen imperiumin keulakuva Intiassa. Se on vieläkin yksi Mumbain arvostetuimmista hotelleista. Hotelli sijaitsee aivan kaupungin keskustassa sataman vieressä.


title: Taj Mahal Palace

text: Hotellista löytyy monipuolisia ravintoloita, sekä intialaisia että länsimaalaisia. Hotellin Harbour Bar, joka avattiin vuonna 1933, oli Mumbain ensimmäinen alkoholioikeudet saanut ravintola. Hotellissa on 546 huonetta ja 50 sviittiä. Tunnetuin sviitti on presidenttisviitti, joka on yleensä varattu valtiovierailijalle. Hotellin omistaa nykyään Taj-hotelliketju. Hotellissa on vieraillut monia kuuluisuuksia, kuten Mick Jagger, Marianne Faithfull, Walesin prinssi Charles, The Beatles, Bill Clinton ja Jacqueline Onassis.


title: Taj Mahal Palace

text: 26. marraskuuta 2008 hotelli joutui terrori-iskujen kohteeksi.


title: Öster Malman linna

text: Öster Malman linna () on linna Nyköpingin kunnassa, Ruotsin Södermanlandissa. Linnassa sijaitsee nykyisin Ruotsin metsästäjäliiton tiloja. Metsästäjäliitto osti linnan itselleen vuonna 1993 Ruotsin valtiolta, jolle Gustav Melcher Borms oli linnan myynyt vuonna 1944.


title: Öster Malman linna

text: Linnan kolmekerroksinen ja neljä siipirakennusta omaava päärakennus on rakennettu kivestä. Se edustaa karoliinista tyylisuuntaa. Rakennuksen rakennutti W. Drakenhielm vuonna 1668 ja sen suunnittelusta on vastannut ranskalaissyntyinen arkkitehti Jean de la Vallée. 1600-luvulla linna oli Bååtin, Silfvenstiernan ja Drakenhielmien sukujen omistuksessa.


title: Piret Järvis

text: Piret Järvis (s. 6. helmikuuta 1984 Tallinna, Viron SNT, Neuvostoliitto) on virolainen muusikko ja Vanilla Ninja -yhtyeen jäsen. Hänen vanhempansa ovat Maire ja Enno Järvis. Hänellä on yksi veli, Peeter, joka on häntä neljä vuotta nuorempi, sekä sisko, Mari, joka on häntä kolme vuotta vanhempi.


title: Piret Järvis

text: Piret on opiskellut media-alaa Tallinnan yliopiston alaisessa Baltic Film and Media Schoolissa. Hän on ollut tv-juontajana "Meeletu Maailm" ja "Malaisia" -nimisissä tv-ohjelmissa ja toimii MTV:n juontajana. Nykyään hän on Vanilla Ninjan kitaristi ja yksi kolmesta yhtyeessä edelleen mukana olevasta perustajajäsenestä. Piret on osallistunut monien yhtyeen kappaleiden sanoittamiseen ja säveltämiseen. Esimerkiksi "Blue Tattoo" -albumin "My Puzzle Of Dreamsin" sanoituksen hän on tehnyt toisen bändin kitaristin, Lenna Kuurmaan kanssa.


title: Helinä Ilkka

text: Helinä Ilkka (nyk. Haatanen; s. 15. syyskuuta 1954 Alajärvi) on suomalainen laulaja, joka aloitti keikkailun 1980-luvun alussa. Ensilevytys "Tahdon lempeän nallekarhun" teki hänet tunnetuksi Suomessa vuonna 1985. Samana vuonna hän edusti Suomea Tšekkoslovakiassa järjestetyssä Bratislavan Kultainen Lyyra -laulukilpailussa Kaj Westerlundin säveltämällä ja Jorma Toiviaisen sanoittamalla kappaleella "Iloni nousi kuin lintu." Tämän jälkeen myös ”Suomen Dolly Parton” -imagosta tunnettu Ilkka on levyttänyt muun muassa kappaleet "Huominen päivä on naurussa lasten" ja "Valoa ikkunassa". Vuonna 1992 ilmestyi Ilkan toistaiseksi ainoa albumi "Jää vielä aamuun". Nykyään uskoon tullut Ilkka on jättänyt viihdetaiteilijan uran taakseen, mutta on jatkanut levyttämistä hengellisen musiikin parissa. Hänen viimeisin levytyksensä on Kari Kuuvan säveltämä ja Eeva Ikosen sanoittama "On tänään sunnuntai", joka ilmestyi keväällä 2011.


title: Djursholmin linna

text: Djursholmin linna () on linna Danderydin kunnassa, Ruotsin Uplannin maakunnassa. Nykyisen muotonsa ja ulkonäkönsä linna on saanut 1600-luvulla, jolloin se oli Svante Gustavsson Banérin omistuksessa. Linnaa käyttää Danderydin kunta.


title: Djursholmin linna

text: 1400-luvulla Nils Jönsson Oxenstierna rakennutti kivirakennuksen Gamla Djursholmin saarelle. Myöhemmin, 1500-luvun alkupuolella, siirtyi linnan omistajuus Banérin suvulle. Nils Eskilsson Banér rakennutti uuden linnan nykyiselle paikalleen. Vuonna 1612 linnanherrana aloittaneen Svante Gustavsson Banérin aikana aloitettiin perusteelliset rakennustyöt, joiden tuloksena linna sai nykyisen ulkoasunsa ja hänen kuolemansa aikoihin 1628 ulkotyöt olivat todennäköisesti valmiit. Sisutstus puolestaan muotoutui Svante Svanteson Banérin ollessa omistajana (1644-1674). Itäinen siipirakennus tehtiin 1600-luvun puolivälissä ja kaksi kivistä siipirakennusta mainitaan ensimmäistä kertaa 1730-luvulla.


title: Djursholmin linna

text: Wirsénin perheen omistuksen aikana (1815-1875) linnassa harjoitettiin maataloutta ja se oli myös hetken aikaa maatalousoppilaitoksena 1860- ja 1870-luvuilla. Vuonna 1889 siirtyi linna Djursholms AB -yrityksen omistukseen. Linna uudistettiin romanttista saksalais-hollantilaista myöhäisrenessanssityyliä edustavaksi rakennukseksi. 1960-luvulla toteutettiin arkkitehti Klas Fåhraeusin johdolla entisöintitöitä. Linnalle luotiin takaisin sen Banérin aikakauden tyyli. Sen jälkeen linna on ollut ensin Djursholmin, sittemmin Danderydin kunnan käytössä hallinto- ja kokoustiloina.


Congonhas-São Paulon kansainvälinen lentoasema (Congonhas/São Paulo Airport tai Congonhas Airport) on yksi São Paulon kolmesta julkisesta lentoasemasta. 1930-luvulla rakennettu kenttä sijaitsee kahdeksan kilometriä kaupungin keskustasta Washington Luís s/nº - Campo Belon alueella. Lentoasemaa ylläpitää Infraero. Vuonna 2006 lentoasema oli Brasilian vilkasliikenteisin 18 500 000 matkustajallaan, mikä on noin 50 prosenttia yli sen virallisen kapasiteetin.


title: Congonhas-São Paulon kansainvälinen lentoasema

text: Matkustajamäärää vähennetään eri toimin merkittävästi 17. heinäkuuta 2007 tapahtuneen suuronnettomuuden seurauksena.


title: Lesbians on Ecstasy

text: Lesbians on Ecstasy on kanadalainen elektronisen musiikin yhtye Montréalista, Québecistä. Sen tulkitsema musiikki on luokiteltavissa myös queercoreksi.


title: Lesbians on Ecstasy

text: Lesbians on Ecstasyn jäsenet ovat tunnustautuneet lesboiksi. Yhtyeen ensimmäinen albumi "Lesbians on Ecstasy" ilmestyi 26. lokakuuta 2004. Vuonna 2005 "The Advocate" nimesi Lesbians on Ecstasyn debyytin "vuoden albumiksi".


title: Lesbians on Ecstasy

text: Lesbians on Ecstasy on tähän mennessä julkaissut kolme studioalbumia. Kaikki on julkaistu Alien8 Recordings -levy-yhtiön kautta. Laulut käsittelevät aihepiiriltään lesbokulttuuria ja lesboja, mutta yhtyeen kuuntelijoihin kuuluu myös heteronaisia ja -miehiä. Yhtye keikkailee kansainvälisesti.


title: Hannu Lahtinen

text: Hannu Antero Lahtinen (s. 20. syyskuuta 1960 Jalasjärvi) on suomalainen yleisen sarjan aktiiviuransa lopettanut kreikkalais-roomalaisen tyylin painija ja maailmanmestari.


title: Hannu Lahtinen

text: Syyskuussa 1983 Kiovan MM-kisoissa Lahtinen eteni 62 kilon sarjan loppuotteluun voittamalla Unkarin Jenö Bodin pistein 12–8, Länsi-Saksan Bernd Gabrielin ulosajolla, Japanin Yashuhiro Okubon pistein 13–7 ja Tšekkoslovakian Miroslav Starekin 10–6. Finaalissa kukistui Itä-Saksan Günther Reichelt pistein 9–5. Näin Suomi saavutti kisoista kaksi kultamitalia Tapio Sipilän oltua jo edellisenä päivänä oman sarjansa ykkönen. Jo ennen MM-kisoja Lahtinen oli herättänyt lupauksia voittamalla yllättäen Pytlasinski-turnauksen.


title: Hannu Lahtinen

text: Lahtinen oli mukana myös Los Angelesin olympialaisissa 1984 sekä EM-kisoissa 1983 ja 1984 mutta ilman menestystä. Kotimaassa Lahtinen edusti Seinäjoen Paini-Miehiä ja voitti kaksi Suomen mestaruutta. Myöhemmin Lahtinen on jatkanut painiuraansa veteraanisarjoissa yltäen sielläkin MM-mitaleille.


title: Leevi and the Leavings – Suomen parhaat

text: Leevi and the Leavings – Suomen parhaat on Leevi and the Leavings -yhtyeen vuonna 1994 julkaistu viides kokoelmalevy. Levy sisältää yhtyeen 16 suosittua kappaletta. Levyn kannessa on kuva yhtyeen laulajasta, Gösta Sundqvistista. Levy on julkaistu CD:nä ja C-kasettina.


title: Acton

text: Acton voi tarkoittaa:Myös:


title: 20 suosikkia – Itkisitkö onnesta

text: 20 suosikkia – Itkisitkö onnesta on Leevi and the Leavingsin kokoelma-albumi vuodelta 1997. Levy on osa Warner Music Finlandin 20 suosikkia -kokoelmalevysarjasarjaa.


title: Lillix

text: Lillix on kanadalainen poprock-yhtye. Se perustettiin Cranbrookissa, Brittiläisessä Kolumbiassa vuonna 1997 nimellä Tigerlily. Nykyinen nimi otettiin käyttöön Maverick Recordsin tarjottua yhtyeelle levytyssopimuksen vuonna 2001.